**G U V E R N U L R O M Â N I E I**

****

**ORDONANȚĂ DE URGENȚĂ**

**privind instituirea unor măsuri de simplificare și digitalizare pentru gestionarea fondurilor europene aferente Politicii de Coeziune 2021-2027**

Având în vedere că prin Politica de Coeziune pentru perioada de programare 2021-2027 sunt alocate României importante resurse financiare sub formă de fonduri externe nerambursabile în valoare de aprox. 30,98 mld euro și aproximativ 15,46 mld euro sub formă de cofinanțare, iar pentru aceste fonduri a fost aprobat, prin decizie a Comisiei Europene, la data de 25 iulie 2022, Acordul de Parteneriat prin care se asigură cadrul strategic necesar pentru accesarea acestor fonduri în diferite domenii de investiții de importanță strategică pentru România;

Deoarece programele aprobate prevăd alocări financiare aferente unor investiții de importanță strategică pentru România, iar pentru aceasta procedurile de accesare a fondurilor trebuie să fie adaptate la nevoile reale ale beneficiarilor astfel încât să fie asigurat accesul facil și flexibil al acestora la fondurile externe nerambursabile;

Întrucât la data prezentei Ordonanțe de urgență toate programele subsecvente Acordului de parteneriat au fost aprobate prin decizie a Comisiei Europene, iar autoritățile de management urmează să definitiveze sistemele de management și control ale programelor și să lanseze apelurile de proiecte;

Ținând cont de faptul că Sistemul de Management și Control, denumit în continuare SMC, al programelor trebuie să fie construit astfel încât să fie operaționale o serie de măsuri privind transparentizarea și accesul facil al beneficiarilor la fondurile externe nerambursabile pentru a asigura implementarea proiectelor până la data de 31.12.2029 și concomitent pentru a asigura un nivel cât mai ridicat al gradului de absorbție al fondurilor externe nerambursabile alocate României prin politica de coeziune;

Deoarece în această perioadă se finalizează dezvoltarea sistemului informatic MySMIS2021/SMIS2021+ care stă la baza gestionării fondurilor externe nerambursabile și în aceste condiții trebuie să fie construit în conformitate cu regulile de transparentizare și acces facil la fonduri și care trebuie preluate în Ghidul Solicitantului și Manualul Beneficiarului aplicabile perioadei de programare 2021-2027;

Întrucât în construcția SMC trebuie avute în vedere, în mod obligatoriu, dispozițiile Regulamentului UE 2021/1060 al Parlamentului European și al Consiliului din 24 iunie 2021 de stabilire a dispozițiilor comune privind Fondul european de dezvoltare regională, Fondul social european Plus, Fondul de coeziune, Fondul pentru o tranziție justă și Fondul european pentru afaceri maritime, pescuit și acvacultură și de stabilire a normelor financiare aplicabile acestor fonduri, precum și Fondului pentru azil, migrație și integrare, Fondului pentru securitate internă și Instrumentului de sprijin financiar pentru managementul frontierelor și politica de vize, cu modificările și completările ulterioare;

Având în vedere că elementele sus menționate vizează interesul public și strategic, sunt o prioritate a Programului de guvernare și constituie o situație a cărei reglementare nu poate fi amânată, se impune adoptarea de măsuri imediate pe calea Ordonanței de urgență,

În temeiul art. 115 alin. (4) din Constituția României, republicată

**Guvernul României adoptă prezenta ordonanță de urgență**

**Capitolul I - Dispoziții generale**

**Art. 1 -** (1)Prin prezenta ordonanță de urgență se instituie măsuri de simplificare și digitalizare în domeniul gestionării fondurilor europene aferente politicii de coeziune 2021 – 2027, care au drept scop asigurarea accesului facil, transparent, nediscriminatoriu, competitiv și simplificat la fondurile externe nerambursabile, cu respectarea prevederilor Regulamentului (UE) 2021/1060 al Parlamentului European și al Consiliului din 24 iunie 2021 de stabilire a dispozițiilor comune privind Fondul european de dezvoltare regională, Fondul social european Plus, Fondul de coeziune, Fondul pentru o tranziție justă și Fondul european pentru afaceri maritime, pescuit și acvacultură și de stabilire a normelor financiare aplicabile acestor fonduri, precum și Fondului pentru azil, migrație și integrare, Fondului pentru securitate internă și Instrumentului de sprijin financiar pentru managementul frontierelor și politica de vize, denumit în continuare Regulamentul (UE) 2021/1060, cu modificările și completările ulterioare.

(2) Autoritățile de management, organismele intermediare, precum și alte entități care fac parte din sistemul de management și control al programelor cofinanțate din Fondul european de dezvoltare regională, Fondul de coeziune, Fondul social european Plus și Fondul pentru o tranziție justă pentru perioada de programare 2021-2027, denumite în continuare generic “autorități implicate în gestionarea fondurilor europene”, au obligația de a pune în aplicare măsurile prevăzute de prezenta ordonanță de urgență prin elaborarea, actualizarea și aprobarea sistemelor de management și control ale programelor pe care le gestionează, în cadrul procedurilor operaționale, în procesul de elaborare a Ghidului Solicitantului, lansare a apelurilor de proiecte, evaluare și selecție, contractare, monitorizare și verificare și autorizare cheltuieli, precum și de a utiliza sistemul informatic unic MySMIS2021/SMIS2021+ de gestionare unitară a programelor, odată cu operaționalizarea acestuia, pentru perioada de programare 2021-2027.

(3) Măsurile reglementate de prezenta ordonanță de urgență se aplică pentru toate programele cofinanțate din Fondul european de dezvoltare regională, Fondul de coeziune, Fondul social european Plus și Fondul pentru o tranziție justă, în perioada 2021-2027 în cadrul obiectivului ”Investiții pentru ocuparea forței de muncă și creștere economică”.

(4) În vederea atingerii asigurării accesului facil, transparent, nediscriminatoriu, competitiv și simplificat la fondurile externe nerambursabile, autoritatea de management/organismul intermediar, după caz, are obligația ca în procedurile proprii să prevadă măsuri și activități care:

a) să reducă sarcina administrativă proprie, a solicitanților, a beneficiarilor și a potențialilor beneficiari;

b) să simplifice și să reducă durata proceselor de evaluare, selecție și contractare, în termenele și condițiile prevăzute de prezenta ordonanță de urgență;

c) să eficientizeze și să accelereze procesul de implementare și monitorizare a proiectelor astfel încât să asigure o utilizare eficientă a fondurilor externe nerambursabile.

**Art. 2 -** (1)Termenii "program", "autoritate de management", "organism intermediar", "beneficiar", ”operațiune”, „operațiune de interes strategic”, ”grup de acțiune locală (GAL)”, ”Comitet de monitorizare” au înțelesurile prevăzute în Regulamentul (UE) 2021/1060, cu modificările și completările ulterioare.

(2) Termenii „fonduri europene”, „cheltuieli eligibile”, ”cheltuieli neeligibile”, „contract de finanțare”, „decizie de finanțare”, ”lider de parteneriat”, ”decizie de reziliere a contractului de finanțare” au înțelesurile prevăzute la art. 2 alin. (4) din Ordonanța de urgență a Guvernului nr. 133/2021 privind gestionarea financiară a fondurilor europene pentru perioada de programare 2021 - 2027 alocate României din Fondul european de dezvoltare regională, Fondul de coeziune, Fondul social european Plus, Fondul pentru o tranziție justă.

(3) În sensul prezentei ordonanțe de urgență, termenii și expresiile de mai jos au următoarea semnificație:

1. *activitate de bază în cadrul unui proiect* – activitate sau pachet de activități declarate de către beneficiar ca fiind principale sau de referință pentru un proiect, care se verifică de către autoritatea de management/organismul intermediar, după caz, în etapa de contractare, la momentul întocmirii planului de monitorizare al proiectului și care trebuie să respecte următoarele condiții cumulative:

a.1) are legătură directă cu obiectul proiectului pentru care se acordă finanțarea și contribuie în mod direct și semnificativ la realizarea obiectivelor acesteia;

a.2) se regăsește în cererea de finanțare sub forma activităților eligibile obligatorii specificate în Ghidul Solicitantului;

a.3) nu face parte din activitățile conexe, așa cum sunt acestea definite în Ghidul Solicitantului;

a.4) bugetul estimat alocat activității sau pachetului de activități reprezintă minim 50% din bugetul eligibil al proiectului;

1. *apel de proiecte* - invitație publică adresată de către autoritatea de management/organismul intermediar, după caz, categoriilor de solicitanți eligibili stabiliți prin Ghidul Solicitantului, în vederea transmiterii cererilor de finanțare, în cadrul uneia sau mai multor priorități din cadrul programului;
2. *calendar de apeluri de proiecte* – calendarul lansării apelurilor de proiecte planificate de autoritatea de management pe durata unui an calendaristic, care, pe lângă informațiile minime prevăzute la art. 49 alin (2) din Regulamentul (UE) 2021/1060, cu modificările și completările ulterioare, include perioadele estimate pentru evaluare și contractare în vederea asigurării predictibilității accesului la fondurile externe nerambursabile;
3. *cerere de finanțare* – document standardizat, disponibil în sistemul informatic MySMIS2021/SMIS2021+, prin care este solicitat sprijin financiar în cadrul oricăruia dintre programele cofinanțate din Fondul european de dezvoltare regională, Fondul de coeziune, Fondul social european Plus și Fondul pentru o tranziție justă în perioada 2021-2027, în condițiile aplicabile apelului de proiecte în care se solicită finanțare, pentru acoperirea totală sau parțială a costurilor de realizare ale unui proiect; în acest scop, în cadrul cererii de finanțare este prezentat detaliat proiectul, este argumentată necesitatea lui, sunt prezentate avantajele sale, planul de activități, planul de achiziții, bugetul proiectului, indicatorii de realizare și de rezultat, precum și orice alte elemente necesare, prevăzute în Ghidul Solicitantului și care sunt cuprinse în sistemul informatic MySMIS2021/SMIS2021+;
4. *dată* *lansare apel de proiecte* – data de la care solicitanții pot depune cereri de finanțare în cadrul apelului de proiecte deschis în sistemul informatic MySMIS2021/SMIS2021+ de către autoritatea de management/organismul intermediar, după caz;
5. *declarație unică a solicitantului/partenerului/liderului de parteneriat* – declarație pe propria răspundere a solicitantului, sub incidența prevederilor din dreptul penal și civil, în special cele care privesc falsul în declarații și falsul intelectual, prin care acesta declară că a respectat toate cerințele pentru depunerea cererii de finanțare și îndeplinește condițiile de eligibilitate prevăzute în Ghidul Solicitantului și se angajează ca în situația în care proiectul va fi admis la contractare să prezinte toate documentele justificative pentru a face dovada îndeplinirii condițiilor de eligibilitate, sub sancțiunea respingerii finanțării;
6. *Ghidul Solicitantului* - documentul asimilat celui prevăzut la art. 73 alin. (3) din Regulamentul (UE) 2021/1060, cu modificările și completările ulterioare, emis de autoritatea de management care stabilește condițiile acordării sprijinului financiar în cadrul unui apel de proiecte;
7. *indicatori de etapă* - repere cantitative sau calitative față de care este apreciat progresul implementării unui proiect; în funcție de natura proiectelor, indicatorii de etapă pot reprezenta și stadii sau valori intermediare ale indicatorilor de realizare;
8. *plan de monitorizare a proiectului* – plan inclus în contractul de finanțare/decizia de finnațare, după caz, prin care se stabilesc indicatorii de etapă care se vor monitoriza de către autoritatea de management/organismul intermediar, după caz, pe parcursul implementării proiectului, precum țintele finale asumate pentru indicatorii de realizare și de rezultat care vor fi atinse în urma implementării proiectului; utilizarea acestui plan are ca finalitate consolidarea, simplificarea și eficientizarea procesului de monitorizare a proiectelor de către autoritățile de management/organismele intermediare, după caz;
9. *prag de calitate* – prag minim de la care se consideră că un proiect îndeplinește condițiile minime necesare pentru a fi finanțat din fonduri externe nerambursabile; pragul de calitate este stabilit ca punctaj minim care trebuie obținut în urma evaluării tehnice și financiare sau este stabilit conform altor mecanisme prevăzute în metodologia de evaluare și selecție aprobată de Comitetul de monitorizare care nu presupun acordarea de punctaje;
10. *prag de excelență* – etichetă de calitate conferită în urma evaluării tehnice și financiare, superioară pragului de calitate, de la care un proiect este selectat direct pentru etapa de contractare;
11. *proiect* – ansamblu de activități și acțiuni care sunt cuprinse într-o cerere de finanțare depusă în cadrul unui apel de proiecte și care este supusă procedurilor de evaluare, selecție și contractare sau pentru care se încheie un contract de finanțare/se emite decizie de finanțare, după caz;
12. *solicitant* - persoana juridică de drept public ori privat responsabilă cu inițierea unui proiect, respectiv care a depus o cerere de finanțare în sistemul informatic MySMIS2021/SMIS2021+ în cadrul oricăruia dintre programele cofinanțate din Fondul european de dezvoltare regională, Fondul de coeziune, Fondul social european Plus și Fondul pentru o tranziție justă în perioada 2021-2027.

**Capitolul II - Pregătirea și lansarea apelurilor de proiecte**

**Art. 3** - (1) În vederea asigurării predictibilității, transparenței și eficienței alocării fondurilor externe nerambursabile, autoritatea de management are următoarele obligații, fără a se limita la acestea:

a) elaborarea și publicarea calendarului de apeluri de proiecte și actualizarea acestuia ori de câte ori este necesar, în condițiile prevăzute în Regulamentul (UE) 2021/1060, cu modificările și completările ulterioare;

b) elaborarea și publicarea ghidului solicitantului în consultare publică pentru o perioadă de cel puțin 15 zile lucrătoare, cu respectarea calendarului prevăzut la lit. a);

c) asigurarea resurselor necesare pentru derularea procesului de evaluare și selecție a proiectelor, cu respectarea termenelor de evaluare și selecție conform procedurilor operaționale, cu încadrarea în termenele maximale prevăzute în prezenta ordonanță de urgență;

d) lansarea apelurilor de proiecte;

e) orice alte atribuții stabilite prin regulamentele europene și prin reglementările naționale aplicabile.

(2) Calendarul apelurilor de proiecte este instrumentul de management al fondurilor externe nerambursabile prin care se asigură planificarea și predictibilitatea, pe termen scurt și mediu, al apelurilor de proiecte pentru solicitanți și conține în mod obligatoriu:

a) zona geografică vizată de apelul de proiecte;

b) obiectivul de politică sau obiectivul specific vizat;

c) tipul de solicitanți eligibili;

d) cuantumul total al sprijinului pentru apelul de proiecte;

e) data de începere și de încheiere a apelului de proiecte;

f) data estimată de începere și finalizare evaluare tehnică și financiară;

g) data estimată de începere și finalizare a perioadei de contractare;

h) data estimată de începere și finalizare a perioadei de implementare a proiectelor.

(3) Pentru fundamentarea informațiilor prevăzute la alin (2) lit. f)-h), autoritatea de management/, după caz, are în vedere respectarea duratei maxime prevăzute la art.11 alin.(17) și (18);

(4) Calendarul de apeluri de proiecte se publică pe pagina de internet a autorității de management nu mai târziu de 31 ianuarie pentru anul calendaristic în curs, cu excepția anului 2023 pentru care termenul de publicare este de 10 zile de la intrarea în vigoare a prezentei ordonanțe de urgență. În cazul în care, pentru anul în curs, sunt prevăzute lansări de noi apeluri proiecte în luna ianuarie, calendarul va fi actualizat cu lansările apelurilor de proiecte din luna ianuarie 2023. Orice actualizare a calendarul de apeluri de proiecte se aduce de îndată la cunoștința solicitanților prin publicare pe pagina de internet a autorității de management.

(5) Calendarul de apeluri de proiecte se comunică de către fiecare autoritate de management structurii de specialitate cu atribuții în domeniul programării și coordonării sistemelor de management și control din cadrul Ministerului Investițiilor și Proiectelor Europene, anterior publicării acestuia pe pagina de internet a autorității de management, în vederea elaborării și actualizării calendarului de apeluri de proiecte consolidat la nivelul tuturor programelor care intră în sfera de cuprindere a prezentei ordonanțe de urgență.

(6) Calendarul consolidat de apeluri de proiecte se publică pe pagina de internet a Ministerului Investițiilor și Proiectelor Europene în termen de 5 zile lucrătoare de la data specificată la alin. (4) și se actualizează urmare a modificărilor calendarului de lansare elaborate de autoritățile de management, în termen de maximum 5 zile lucrătoare de la primirea actualizărilor propuse de autoritățile de management.

(7) Autoritatea de management este responsabilă pentru respectarea calendarului de apeluri de proiecte.

(8) Autoritatea de management lansează apelurile de proiecte în sistemul informatic MySMIS2021/SMIS2021+, fiind interzisă lansarea apelurilor de proiecte prin intermediul altor sisteme informatice.

(9) Lansarea apelurilor de proiecte prin alte sisteme informatice decât sistemul informatic MySMIS2021/SMIS2021+ atrage de drept anularea apelurilor de proiecte, cu excepția situației prevăzute la alin. (10) al prezentului articol, iar autoritatea de management este responsabilă de consecințe în relația cu beneficiarii.

(10) Prin excepție de la prevederile alin. (8), înainte de operaționalizarea modulelor specifice ale sistemului informatic MySMIS2021/SMIS2021+, pentru lansarea apelurilor de proiecte, autoritatea de management după caz, poate utiliza sistemul informatic MySMIS2014/SMIS2014+ și are obligația, împreună cu beneficiarii, cu sprijinul unității de coordonare SMIS din cadrul Ministerului Investițiilor și Proiectelor Europene, de a transfera informațiile și documentele referitoare pentru proiectele care vor fi contractate și în sistemul MySMIS2021/SMIS2021+, după operaționalizarea acestuia, în termen de 90 zile, calculat de la data operaționalizării, sub sancțiunea suspendării accesului autorității de management și beneficiarilor în sistemul informatic MySMIS2021/SMIS2021+ și, după caz, MySMIS2014/SMIS2014+ până la îndeplinirea acestei obligații de transpunere.

(11) Apelurile de proiecte, cu excepția programului de asistență tehnică și a priorităților de asistentă tehnică, nu pot fi lansate dacă autoritatea de management/organismul intermediar, după caz, nu are asigurate resursele necesare pentru evaluarea și selecția cererilor de finanțare.

**Art. 4 -** (1) Ghidul Solicitantului este elaborat de autoritatea de management cu respectarea structurii cadru aprobată prin ordin al ministrului investițiilor și proiectelor europene, aplicabil tuturor apelurilor de proiecte.

(2) Autoritarea de management va asigura respectarea principiului parteneriatului în procesul de elaborare a Ghidului Solicitantului. Ministerele de linie și alte structuri cu responsabilități în domeniul formulării, implementării și monitorizării politicilor publice, pot fi consultate în procesul de elaborare a Ghidului Solicitantului și pot participa la monitorizarea implementării programelor în calitate de membri sau observatori, după caz, în Comitetele de monitorizare, cu respectarea prevederilor Regulamentului (UE) 2021/1060, cu modificările și completările ulterioare, și respectarea cerințelor privind evitarea conflitelor de interese.

(3) Autoritatea de management, prin proceduri operaționale, asigură transparența procesului de consultare publică, răspunsul pentru petenții care au formulat propuneri, observații sau au adresat întrebări în perioada de consultare, cu asigurarea unui termen rezonabil de răspuns, care nu poate depăși 30 de zile calendaristice de la începutul perioadei de consultare, dar anterior lansării apelului de proiecte. Autoritatea de management indică, în perioada de consultare publică, condițiile și perioada de transmitere a eventualelor propuneri și observații la ghidul solicitantului. Răspunsrile la propunerile și observațiile formulate de petenți se transmite la adresa de e-mail indicată de aceștiași va fi publicat de autoritatea de management pe pagina sa de internet la secțiunea ”Întrebări și Răspunsuri” deschisă pentru ghidul solicitantului lansat în consultare publică sau va fi utilizată altă modalitate care să asigure accesul tuturor celor care au formulat o propunere similară și pentru care răspunsul furnizat este identic sau similar, cu respectarea cerințelor de protecție a datelor personale.

(4) Autoritatea de management are obligația să prevadă în Ghidul Solicitantului condițiile și termenele în care pot fi adresate solicitări de clarificări și în care vor fi transmise răspunsurile și să asigure publicarea răspunsurilor la solicitările de clarificări primite în legătură cu Ghidul Solicitantului aplicabil pe întreaga durată a unui apel de proiecte.

(5) Prin Ghidul Solicitantului nu se pot impune limitări în ceea ce privește numărul de clarificări prevăzut pentru etapele de evaluare, selecție și de contractare.

(6) Toate cerințele formulate în Ghidul Solicitantului trebuie să fie clare și precise.

(7) Autoritatea de management are obligația să prevadă, în Ghidul Solicitantului categoriile de activități eligibile, precum și categoriile de activități neeligibile în cadrul respectivului apel de proiecte. În definirea și descrierea categoriilor de activități eligibile și neeligibile, autoritatea de management are în vedere, cel puțin, cerințe referitoare la:

a) claritatea formulării și interdicția încadrării unei activități, în mod simultan, atât în categoria activităților eligibile, cât și în categoria activităților neeligibile;

b) încadrarea în categoriile de activități eligibile specifice fondului european din care este cofinanțat programul, respectiv apelului de proiecte, precum și conformitatea cu obiectivele priorității și apelului de proiecte;

c) evidențierea explicită a obligației solicitantului de a asigura fonduri suficiente și realiste în bugetul proiectului, precum și termene realiste pentru realizarea activităților, cu încadrarea în limitele maxime prevăzute pentru bugetul sau după caz durata maximă de implementare a proiectului.

(8) Ghidul solicitantului trebuie să conțină prevederi explicite referitoare la indicatorii de etapă care urmează a fi cuprinși în planul de monitorizare și care să acopere cel puțin: informații sau orientări privind stabilirea indicatorilor de etapă și a criteriilor și documentelor prin care se poate demonstra realizarea acestora în etapa de implementare a proiectului, prevederile contractuale aplicabile indicatorilor de etapă, informații privind importanța acestora în activitatea de monitorizare, precum și implicațiile asociate nerespectării indicatorilor de etapă.

(9) Prin excepție de la prevederile alin. (1), pentru prioritățile de asistență tehnică ale programelor din politica de coeziune 2021-2027, autoritatea de management poate emite instrucțiuni care stabilesc condițiile de acordare a sprijinului în sensul art. 73 alin. (3) din Regulamentul (UE) 2021/1060, cu modificările și completările ulterioare.

**Art. 5** **-** (1) Apelurile de proiecte pot fi:

a) competitive, cu termen limită de depunere sau cu depunere continuă și cu termen de închidere a apelului, în cadrul cărora autoritatea de management poate utiliza praguri de excelență;

b) necompetitive, cu termen limită de depunere sau cu depunere continuă, fără termen limită de depunere.

(2) Metodologia și criteriile de evaluare și selecție a proiectelor se elaborează de către autoritatea de management și se aprobă de Comitetul de Monitorizare al programului, conform prevederilor regulamentelor europene, la nivel de program/apel de proiecte, după caz.

(3) Condițiile de eligibilitate, criteriile de evaluare tehnică și financiară și criteriile de selecție sunt parte a Ghidului Solicitantului și sunt aduse la cunoștința solicitanților prin publicarea acestuia.

(4) Numărul de criterii de evaluare tehnică și financiară nu poate fi mai mare de 10.

(5) Criteriile de evaluare tehnică și financiară stabilite conform prevederilor alin. (4) pot fi detaliate la nivel de subcriterii, al căror număr cumulat nu poate fi mai mare de 30.

(6) În formularea criteriilor de selecție a proiectelor, autoritatea de management respectă cerințele prevăzute la art. 73 alin. (1) și (2) din Regulamentul UE 2021/1.060 al Parlamentului European și al Consiliului din 24 iunie 2021, cu modificările și completările ulterioare.

(7) Criteriile de evaluare și selecție, propuse de autoritatea de management și aprobate de Comitetul de Monitoizare, trebuie să respecte următoarele cerințe:

a) să fie clar formulate și ușor de înțeles de către solicitanți;

b) să fie în concordanță cu cerințele priorității din programul de finanțare, în special cu criteriile de prioritizare prevăzute în program, aferente priorității în cadrul căreia este lansat apelul de proiecte;

c) să aibă un caracter obiectiv, fiind prioritară utilizarea de criterii cantitative de evaluare;

d) să monitorizeze impactul proiectului asupra realizării obiectivelor specifice ale priorității, precum și eficiența utilizării fondurilor externe nerambursabile, inclusiv prin utilizarea indicatorilor de performanță financiară.

(8) Autoritatea de management și Comitetul de Monitorizare se asigură de faptul că minimum 50% din criteriile sau subcriteriile utilizate pentru evaluarea tehnică și financiară sunt complet digitalizabile.

(9) Pentru criteriile digitalizate, punctajele sunt stabilite prin grija autorității de management/organismului intermediar, după caz, pe baza algoritmului aprobat de Comitetul de Moniorizare și sunt alocate direct prin sistemul informatic MySMIS2021/SMIS2021+.

(10) În cadrul fiecărui apel de proiecte, autoritatea de management stabilește pragul de calitate sub care proiectele depuse la finanțare sunt declarate respinse și care este de minim 50% din punctajul maxim care poate fi acordat pentru toate programele cofinanțate în cadrul Politicii de Coeziune, cu excepția programelor cofinanțate din Fondul social european Plus (FSE+) pentru care punctajul minim este de 70% din punctajul maxim care poate fi acordat.

(11) Prin excepție de la prevederile alin. (9) și (10), în situația în care programul sau apelul de proiecte prevede mecanisme specifice de evaluare și selecție care nu implică acordarea de puncte, autoritatea de management are obligația stabilirii unui prag de calitate în conformitate cu mecanismul de evaluare aprobat. Pragul de calitate se aprobă de către Comitetul de Monitorizare al programului.

(12) În cadrul apelurilor de proiecte competitive, autoritatea de management poate stabili un prag de excelență a cărui atingere determină, în mod direct, decizia de demarare a etapei de contractare, în limita bugetului aprobat, fără a fi necesară soluționarea contestațiilor depuse care au ca obiect rezultatele evaluării tehnice și financiare. Pragul de excelență poate fi stabilit pe baza mai multor praguri valorice cu respectarea condițiilor prevazute la alin. (13). Mecanismul de implementare și limitele pragurilor valorice se aprobă de către Comitetul de Monitorizare al programului și sunt prezentate detaliat de către autoritatea de management, după caz, în Ghidul Solicitantului.

(13) Pragul de excelență nu poate fi mai mic de minim 70% din punctajul maxim care poate fi acordat. Pentru proiectele depuse în cadrul programelor finanțate din FSE+, pragul de excelență nu poate fi mai mic de 90% din punctajul maxim care poate fi acordat.

(14) Prin excepție de la prevederile alin. (9) și (13), în situația în care în programul sau apelul de proiecte prevede mecanisme specifice de evaluare și selectare a proiectelor care nu implică acordarea de puncte, autoritatea de management poate stabili un prag de excelență în conformitate cu prevederile programului aprobat. Pragul de excelență și etapele acestuia, după caz, se aprobă de către Comitetul de Monitorizare al programului. Mecanismul de aplicare a pragului de excelență este detaliat de către autoritatea de management în Ghidul Solicitantului.

(15) Pentru proiectele care întrunesc condiția de prag de excelență, autoritatea de management/organismul intermediar, după caz, demarează, etapa de contractare iar după verificarea îndeplinirii condițiilor de eligibilitate, încheie contractele de finanțare/emite deciziile de finanțare, în limita bugetului alocat apelului de proiecte, cu respectarea limitelor prevăzute la art. 15 alin. (1) din Ordonanţa de urgenţă a Guvernului nr. 133/2021 privind gestionarea financiară a fondurilor europene pentru perioada de programare 2021-2027 alocate României din Fondul european de dezvoltare regională, Fondul de coeziune, Fondul social european Plus, Fondul pentru o tranziţie justă., denumită în continuarea OUG nr. 133/2021. În situația în care bugetele proiectelor care întrunesc acest prag depășesc bugetul alocat apelului de proiecte, criteriile de departajare se stabilesc de către autoritatea de management și se aprobă de către Comitetul de Monitorizare al programului.

(16) Prevederile alin. (4) - (6), (10), (11), (13) și (14) se aplică și pentru situațiile prevăzute la art. 33 alin (3) lit. b) și d) din Regulamentul (UE) 2021/1.060.

**Capitolul III - Depunerea cererii de finanțare**

**Art. 6 -** (1) Cererea de finanțare depusă de solicitanți respectă modelul cadru aprobat prin ordin al ministrului investițiilor și proiectelor europene.

(2) Autoritatea de management, are obligația ca la elaborarea Ghidului Solicitantului să respecte conținutul minim al cererii de finanțare implementată prin sistemul informatic MySMIS2021/SMIS2021+ pentru perioada de programare 2021-2027.

(3) La cererea de finanțare, solicitantul anexează, indiferent de program sau de apelul de proiecte, declarația unică care se completează conform prevederilor art. 8 alin. (2) și (3) și prin care solicitantul confirmă îndeplinirea condițiilor de eligibilitate și a cerințelor de conformitate administrativă. Formatul și structura cadru a declarației unice se aprobă prin ordin al ministrului investițiilor și proiectelor europene.

(4) Solicitantul are obligația de a completa cererea de finanțare cu toate informațiile necesare. Solicitantul are obligația de a anexa, la cererea de finanțare, toate documentele justificative, documentele suport și anexele prevăzute în Ghidul Solicitantului, necesare pentru etapa de evaluare tehnico-financiară a proiectului, cu respectarea prevederilor prezentei ordonanțe de urgență, acesta fiind responsabil pentru lipsa unora din aceste informații, documente sau anexe care pot conduce la decizii de respingere a cererii de finanțare în orice etapă de evaluare, selecție și contractare.

(5) Autoritatea de management/organismul intermediar, după caz, are obligația să solicite depunerea documentelor justificative, a documentelor suport și a anexelor într-un format care să respecte cerințele de formă și conținut prevăzute în legislația națională și europeană, în situația în care pentru aceste documente este reglementat un format sau conținut standard.

(6) Dacă la cererea de finanțare se depune autorizația de construire valabilă la data depunerii cererii de finanțare, nu este necesară și nu se solicită depunerea avizelor, acordurilor, certificatelor, autorizațiilor sau altor documente, inclusiv cele privind regimul de proprietate/dreptul real principal asupra imobilelor, infrastructurilor sau obiectivelor, care au stat la baza emiterii acesteia. În situația în care cererea de finanțare este selectată pentru contractare, solicitantul are obligația să asigure valabilitatea autorizației de construire și corespondența cu obiectivul finanțat și la semnarea contractului de finanțare/emiterea deciziei de finanțare, după caz.

(7) Pentru proiectele de investiții publice pentru care nu este obligatorie obținerea autorizației de construire, documentațiile tehnico-economice care se depun împreună cu cererea de finanțare vor fi însoțite și de planuri de amplasament sau planuri de situații și alte documente asemenea, cu obligația solicitantului de a face dovada unui drept real principal, în condițiile și la termenele specificate în Ghidul Solicitantului, dar nu mai târziu de încheierea contractului de finanțare/deciziei de finanțare, după caz. Neclarificarea dreptului real principal, cel târziu în etapa de contractare, poate duce la respingerea proiectului sau, după caz, la încheierea de contracte de finanțare/emiterea deciziei de finanțare cu clauza suspensivă de reziliere, fără ca durata de implementare a clauzei suspensive de reziliere să depășească 1 an de la semnarea contractului/emiterea deciziei de finanțare, dacă este prevăzut și în condițiile specificate în Ghidul Solicitantului.

(8) La depunerea cererii de finanțare nu se va solicita depunerea avizelor, acordurilor, certificatelor, autorizațiilor sau altor documente care au stat la baza emiterii autorizație de construire sau aprobării documentațiilor tehnico-economice care însoțesc cererea de finanțare, în condițiile în care acestea au fost aprobate potrivit competențelor stabilite prin Legea finanțelor nr. 500/2002 cu modificările și completările ulterioare și Legea finanțelor publice locale nr. 273/2006 cu modificările și completările ulterioare. În măsura în care acestea cuprind recomandări, punerea lor în aplicare este responsabilitatea exclusivă a beneficiarul pe întreaga perioadă de implementare și monitorizare a proiectului.

(9) Autoritățile publice care emit avize, acorduri, certificate, autorizații sau alte documente potrivit legii, care însoțesc autorizația de construire sunt responsabile pentru legalitatea acestora și respectarea legislației specifice în domeniul pentru care acestea emit, iar autoritatea publică care emite autorizația de construire este responsabilă pentru verificarea existenței și valabilității acestora.

(10) Autoritățile publice care emit avize, acorduri, certificate, autorizații sau alte documente potrivit legii, care însoțesc autorizația de construire, sunt obligate să pună la dispoziția autorităților de management, organismelor intermediare, organelor de control și de audit din domeniul fondurilor externe nerambursabile toate documentele și informațiile pe care le dețin în legătură cu avize, acorduri, certificate, autorizații sau alte documente potrivit legii care au stat la baza emiterii autorizației de construire, pe baza unei solicitări scrise, în termen de 5 zile lucrătoare de la data primirii respectivei solicitări.

**Art. 7 -** (1) Bugetul proiectului este cuprins în cererea de finanțare cu respectarea conținutului minim aprobat prin ordin al ministrului investițiilor și proiectelor europene și se generează în cadrul aplicației MySMIS2021/SMIS2021.

(2) La întocmirea bugetului, solicitantul are în vedere faptul că valorile pe care se fundamentează bugetul trebuie să respecte prevederile art. 5 lit. d) și e) din Ordonanța de urgență a Guvernului nr. 66/2011 privind prevenirea, constatarea și sancționarea neregulilor apărute în obținerea și utilizarea fondurilor europene și/sau a fondurilor publice naționale aferente acestora, aprobată cu modificări şi completări prin Legea nr. 142/2012, cu modificările și completările ulterioare.

(3) Pentru proiectele investiții publice, bugetul proiectului se corelează cu devizul general al investiției, întocmit în conformitate cu prevederile Hotărârii Guvernului nr. 907/2016 privind etapele de elaborare şi conţinutul-cadru al documentaţiilor tehnico-economice aferente obiectivelor/proiectelor de investiţii finanţate din fonduri publice, cu modificările si completările ulterioare. Matricea de corelare se aprobă prin ordin al ministrului investițiilor și proiectelor europene și se anexează la Ghidul Solicitantului prin grija autorității de management/organismului intermediar, după caz.

(4) Pentru alte tipuri de proiecte decât cele menționate la alin. (3), bugetul se justifică și se detaliază de solicitant, cu respectarea metodologiei specificate în Ghidul Solicitantului.

**Capitolul IV – Evaluarea și selecția proiectelor**

**Art. 8 -** (1) Cererile de finanțare depuse de solicitanți, în sistemul MySMIS 2021/SMIS2021+, indiferent de programul din care se cofinanțează, se evaluează cu respectarea regulilor prevăzute de prezenta ordonanță de urgență.

(2) Respectarea cerințelor de ordin administrativ și îndeplinirea condițiilor de eligibilitate, așa cum sunt prevăzute în Ghidul Solicitantului, sunt asumate prin declarația unică a solicitantului care se depune odată cu cererea de finanțare, urmând ca în situația în care, după evaluarea tehnică și financiară, proiectul este propus pentru contractare, solicitantul să facă, prin documente justificative, dovada îndeplinirii condițiilor de eligibilitate prevăzute de Ghidul Solicitantului în etapa de contractare.

(3) Prin declarația unică, emisă pe proprie răspundere, sub sancțiunea pedepselor prevăzute de legislația penală în vigoare privind falsul intelectual și falsul în declarații, solicitantul și partenerul/partenerii și liderulu de parteneriat, după caz, confirmă îndeplinirea tuturor condițiilor de eligibilitate, inclusiv a condițiilor de evitare a dublei finanțări, conflictelor de interese, situație de întreprindere în dificultate/faliment, ajutor de stat, eligibilitate TVA, plata datoriilor la zi față de bugetul public, precum și pentru a face dovada altor condiții de eligibilitate ale solicitantului și/sau ale partenerului  și liderului de parteneriat și ale proiectului prevăzute în Ghidul Solicitantului.;

(4) Aplicația MySMIS2021/SMIS2021+ va genera declarația unică, care va fi completată de solicitant și va fi semnată cu semnătură electronică extinsă de către reprezentantul legal al acestuia.

(5) În cazul proiectelor implementate în parteneriat, fiecare partener va completa declarația unică, care va fi semnată cu semnătură electronică extinsă de către reprezentantul legal al partenerului sau împuternicitul acestuia.

(6) Odată cu generarea și semnarea declarației unice, solicitantului/liderului de parteneriat și partenrului/partenerilor, după caz, i/li se va aduce la cunoștință, în mod automat, prin sistemul informatic MySMIS2021/SMIS2021+ că, în etapa de contractare, are obligația de a face dovada celor declarate.

(7) Prin exepție de la prevederile alin. (4), în condițiile aplicării prevederilor art. 3 alin. (10), declarația unică va fi completată și încărcată în aplicația informatică MySMIS 2014/SMIS 2014+ de către solicitant, respectiv de liderul de parteneriat și parteneri, în cazul proiectelor implementate în parteneriat.

(8) Odată cu generarea și semnarea declarației unice, solicitantul/liderul de partenerriat și partenerul, nu mai este obligat să depună documente doveditoare, cu excepția acelor documente și anexe solicitate în Ghidul Solicitantului care urmează a fi depuse împreună cu cererea de finanțarea și care sunt evaluate în etapa de evaluare tehnică și financiară a proiectului.

(9) Îndeplinirea condițiilor de eligibilitate se dovedește de către solicitant în etapa de contractare, prin prezentarea de documente justificative, specificate în Ghidul Solicitantului aplicabil.

(10) Solicitantul/liderul de parteneriat și partenerul, după caz, care în etapa de contractare până la termenul stabilit de către autoritatea de management/organismul intermediar, după caz, nu fac dovada îndeplinirii condițiilor de eligibilitate conform declarației unice prezentate în etapa de depunere a cererii de finanțare, sunt declarați respinși, iar contractul de finanțare nu va fi semnat/decizia de finanțare nu va fi emisă, cu excepția situației de încheiere a contractelor/emitere a deciziei de finanțare cu clauză suspensivă de reziliere reglementată la art. 6 alin (7).

(11) Solicitantul va declara de asemenea pe propria răspundere, odată cu întocmirea declarației unice potrivit alin. (2) și (3), că deține/sau după caz urmează să dețină, până la semnarea contractului de finanțare/emiterea deciziei de finanțare, după caz, dreptul de proprietate, fără sarcini, sau alte drepturi reale asupra bunurilor imobile care fac obiectul cererii de finanțare. Documentele de proprietate, respectiv documentele care dovedesc drepturile reale, după caz, asupra bunurilor imobile sunt depuse de către solicitant, în condițiile prevăzute în Ghidul Solicitantului, nu mai târziu de data încheierii contractului de finanțare/emiterii deciziei de finanțare ori în termenul prevăzut la art. 6 alin (7). Dreptul de proprietate, respectiv drepturile reale, după caz, nu pot fi grevate de sarcini, nu pot face obiectul unor garanții, cesionări și nici a unei alte forme de sarcini care ar putea afecta dreptul de proprietate, respectiv drepturile reale, după caz, al solicitantului pe perioada de implementarea și/sau perioada de durabilitate a proiectului care face obiectul contractului de finanțare/deciziiei de finanțare, după caz.

**Art. 9 -** (1) Verificarea conformității administrative este complet digitalizată, respectiv este realizată în mod automat prin sistemul informatic MySMIS2021/SMIS2021+, pe baza declarației unice generată de sistemul informatic MySMIS2021/SMIS2021+.

(2) După verificarea a conformității administrative, realizată conform alin. (1) sistemul informatic MySMIS2021/SMIS2021+ va informa solicitantul sau, după caz, liderul de parteneriat, cu privire la trecerea proiectului în etapa de evaluare tehnică și financiară, prin emiterea, în mod automat, a unei notificări prin intermediul aplicației. În cazul în care sistemul informatic MySMIS2021/SMIS2021+ emite o notificare de neconformitate, nu va fi demarată etapa de evaluare.

(3) Prin exepție de la prevederile alin. (1), în condițiile aplicării prevederilor art. 3 alin. (10), evaluarea conformității administrative se realizează manual, pe baza declarației unice încărcate în aplicația informatică și autoritatea de management/organismul intermediar, după caz, va informa solicitantul sau, după caz, liderul de parteneriat, cu privire la trecerea proiectului în etapa de evaluare tehnică și financiară, prin transmiterea unei notificări.

**Art. 10 -** (1) Evaluarea tehnică și financiară se realizează de către comisiile de evaluare constituite la nivelul autorității de management/organismului intermediar, după caz, în conformitate cu criteriile de evaluare tehnică și financiară, în condițiile prevăzute în Ghidul Solicitantului.

(2) Prevederile alin. (1) se aplică și de către Grupurile de acțiune locală (GAL), în exectitarea atribuțiilor care le revin în condițiile prevederilor Regulamentului UE 2021/1060, cu modificările și completările ulterioare.

(3) Pentru proiectele finanțate din FSE+, etapa de evaluare tehnică și financiară poate cuprinde o etapă de evaluare preliminară, pe baza criteriilor de evaluare eliminatorii prevăzute în Ghidul Solicitantului. Cererile de finanțare care îndeplinesc criteriile eliminatorii vor continua procesul de evaluare și vor fi evaluate pe baza criteriilor de evaluare tehnică și financiară prevăzute în Ghidul Solicitantului. Cererile de finanțare care nu îndeplinesc criteriile eliminatorii vor fi respinse și nu vor fi incluse în etapa de evaluare tehnică și financiară pentru a fi evaluate din punct de vedere calitativ.

(4) Pe parcursul procesului de evaluare tehnică și financiară, comisia de evaluare poate solicita clarificări, cu respectarea cerințelor și a termenelor stabilite prin procedurile operaționale, cu condiția ca prin clarificările solicitate să nu încalce principiul tratamentului egal și nediscriminarea.

(5) În etapa de evaluare tehnică și financiară, autoritatea de management/organismul intermediar, după caz, se va asigura, prin proceduri operaționale proprii, că nu impune limitări în ceea ce privește numărul de clarificări, iar termenul de răspuns va fi rezonabil raportat la complexitatea acestora, cu posibilitatea de prelungire la cererea beneficiarului, fără ca utilizarea acestui mecanism să conducă la măsuri abuzive de respingere sau de încălcare a tratamentului egal și nediscriminării sau la depășirea termenului maxim de prevăzut la art. 11 alin (17) și (18). În lipsa unor răspunsuri la clarificări, autoritatea de management/organismul intermediar, după caz, va lua decizia de selectare sau respingere a proiectelor în vederea finanțării pe baza informațiilor existente;

(6) Grilele de evaluare tehnică și financiară se completează și se generează în sistemul informatic MySMIS2021/SMIS2021+.

(7) Rezultatele evaluării tehnice și financiare se comunică solicitantului, indicându-se punctajul obținut și justificarea acordării respectivului punctaj, pentru fiecare criteriu în parte, pentru apelurile de proiecte pentru care este prevăzută acordarea de punctaje. În cazul apelurilor de proiecte care nu presupun acordarea de punctaje, rezultatele evaluării tehnice și financiare se comunică solicitantului, indicându-se calificativul, respectiv rezultatul obținut, pentru fiecare criteriu în parte, însoțit de justificarea aferentă.

(8) Împotriva rezultatului evaluării tehnice și financiare, solicitantul poate formula contestație în termenele prevăzute în Ghidul Solicitantului în termen de 5 zile lucrătoare, calculate de la data comunicării rezultatului evaluării,.

(9) Contestația trebuie să cuprindă, cel puțin următoarele elemente:

- datele de identificare ale solicitantului: denumire, sediu, datele de contact precum și altele asemenea și a cererii de finanțare: titlu, cod unic SMIS;

- datele de identificare ale reprezentantului legal al solicitantului;

- criteriul/criteriile contestate;

- motivele de fapt și de drept ale contestației, detaliate pentru fiecare criteriu de evaluare și selecție în parte contestat;

- semnătura reprezentantului legal/împuternicit al solicitantului.

(10) Pentru soluționarea contestațiilor, prin decizie a conducătorului autorității de management sau a organismului intermediar, după caz, se constituie comitetul de soluționare a contestațiilor, care poate solicita informații și documente necesare pentru soluționarea contestației, cu respectarea principiilor tratamentului egal și nediscriminării. Atribuțiile și responsabilitățile comitetului de soluționare a contestațiilor sunt stabilite prin decizie a conducătorului autorității de management/organismului intermediar, după caz, conform procedurilor operaționale.

(11) Comitetul de soluționare a contestațiilor soluționează contestația prin decizie motivată, în termen de 15 zile lucrătoare de la data înregistrării acesteia, care se comunică solicitantului sau, după caz, liderului de parteneriat.

(12) Împotriva deciziei emisă potrivit alin. (11), solicitantul poate formula plângere în termenul prevăzut de lege la instanța de contencios administrativ, în conformitate cu prevederile Legii contenciosului administrativ nr. 554/2004, cu modificările și completările ulterioare.

(13) În condițiile aplicării prevederilor art. 3 alin. (10), evaluarea tehnică și financiară se realizează potrivit procedurilor operaționale și a regulilor din sistemul informatic MySMIS2014/SMIS2014+, pe baza informațiilor și documentelor încărcate de solicitant/lider de parteneriat și parteneri, după caz, în aplicația informatică.

(14) Autoritatea de management/organismul intermediar, după caz, comunică solicitantului sau, după caz, liderului de parteneriat, decizia cu privire la rezultatul evaluării tehnice și financiare, dispozițiile alin. (11) și (12) fiind aplicabile.

(15) În cazul admiterii contestației ca rezultat al reevaluării tehnice și financiare, autoritatea de management/organismul intermediar, după caz, procedează la inițierea etapei de contractare, având în vedere considerentele deciziei de soluționare a contestației.

**Capitolul V – Contractarea proiectelor**

**Art. 11 -** (1) După finalizarea evaluării tehnice și financiare a cererilor de finanțare, demarează etapa de contractare.

(2) În cazul utilizării de praguri de excelență pentru apelurile competitive, autoritatea de management/organismul intermediar, după caz, are obligația să includă în Ghidul Solicitantului prevederi privind modalitățile de aplicare a acestui mecanism, precum și criterii de departajare a proiectelor aplicabile în cazul în care pe ultima poziție eligibilă pentru demararea procesului de contractare sunt situate proiecte care au același punctaj, respectiv obțin același rezultat sau calificativ în cazul apelurilor de proiecte pentru care nu se utilizează evaluarea pe bază de punctaj.

(3) Pentru cererile de finanțare, altele decât cele care obțin pragul de excelență și care nu se încadrează în prevederile alin. (2), etapa de contractare este demarată ulterior finalizării procesului de soluționare a contestațiilor, în baza rezultatelor finale, respectiv a punctajelor finale și cu încadrarea în bugetul disponibil.

(4) Intrarea în etapa de contractare este adusă la cunoștința solicitantului prin aplicația informatică MySMIS2021/SMIS2021+. Solicitanții ale căror cereri de finanțare au întrunit pragul de excelență sau care au îndeplinit condițiile prevăzute în Ghidul Solicitantului și ale căror rezultate confirmă îndeplinirea condițiilor pentru selecție sunt notificați cu privire la trecerea în etapa de contractare, în termen de 5 zile lucrătoare de la data finalizării etapei de evaluare tehnică și financiară, respectiv de la data soluționării contestațiiilor pentru proiectele menționate la alin. (3).

(5) În etapa de contractare, în condițiile din Ghidul Solicitantului, solicitanților li se solicita de către autoritatea de management/organismul intermediar, după caz, prin sistemul informatic MySMIS2021/SMIS2021+ să facă dovada celor declarate prin declarația unică, respectiv să prezinte documentele justificative prin care fac dovada îndeplinirii tuturor condițiilor de eligibilitate.

(6) Este interzis autorității de management/organismului intermediar, după caz, să solicite documentele verificate deja în procesul de evaluare tehnică și financiară și pe care le-a considerat că îndeplinesc condițiile de formă și conținut necesare pentru trecerea în etapa de contractare, cu excepția documentelor pentru care este necesară prezentarea dovezii valabilității acestora și în etapa de contractare, precum și a documentelor pentru care se constata erori materiale.

(7) Emitenții de acorduri, avize, certificate, autorizații și altele asemenea, pot prelungi valabilitatea acestora fără a mai fi necesară începerea unei noi proceduri și/sau solicitarea de noi documente pentru acele categorii de proiecte aflate în etapa de contractare, la solicitarea scrisă a solicitanților, în condițiile legii.

(8) Solicitanții au obligația să se asigure că la emiterea ordinului de începere a execuției lucrărilor sunt îndeplinite toate condițiile legale pentru executarea acestora.

(9) Autoritatea de management/organismul intermediar, după caz, nu va cere solicitantului să prezinte documente și informații necesare în vederea confirmării realității informațiilor din declarația unică depusă de către solicitant pe care le poate obține în mod direct, în baza consimţământului solicitantului/liderului de pateneriat, după caz, cu respectarea prevederilor legale privind protecția datelor personale, din bazele de date administrate de alte instituții publice, prin implementarea măsurilor de interoperabilitate/interogare a sistemelor/bazelor de date/rapoartelor a sistemului MySMIS2021/SMIS2021+ cu baze de date ale altor autorități și instituții publice, pe baza protocoalelor încheiate cu acestea de Ministerul Investițiilor și Proiectelor Europene sau de autoritatea de management/organismul intermediar, după caz.

(10) Pentru acele situații în care obținerea datelor și informațiilor prevăzute la alin. (9) nu este posibilă sau informațiile nu corespund cu cele furnizate de solicitant, autoritatea de management/organismul intermediar, după caz, are obligația să solicite clarificări solicitantului și documentele justificative, cu respectarea termenelor prevăzute la alin. (11) și în procedurile operaționale aplicabile.

(11) Solicitantul transmite documentele solicitate în etapa de contractare, sub sancțiunea respingerii cererii de finanțare, în termen de 15 zile calendaristice, calculat de la data primirii solicitării autorității de management/organismului intermediar, după caz.

(12) Autoritatea de management/organismul intermediar, după caz, poate solicita clarificări în etapa de contractare, în legătură cu documentele verificate, cu respectarea principiului tratamentului egal și nediscriminării, iar solicitanții au obligația să răspundă la clarificări cu respectarea termenului de 15 zile calendaristice de răspuns, calculatde la data primirii solicitării de clarificări, sub sancțiunea respingerii cererii de finanțare;

(13) Verificarea îndeplinirii condițiilor de eligibilitate se realizează pe baza informațiilor și documentelor prezentate de solicitant, inclusiv a răspunsurilor la solicitările de clarificări, a informațiilor și documentelor care pot fi accesate, obținute sau puse la dispoziția autorității de management/organismului intermediar, după caz, din bazele de date administrate de alte instituții publice, pe baza protocoalelor încheiate cu acestea și a informațiilor și documentelor care au însoțit cererea de finanțare disponibile în sistemul informatic MySMIS2021/SMIS2021+.

(14) Anterior încheierii contractelor de finanțare sau emiterii deciziilor de finanțare, după caz, autoritatea de management/organismul intermediar, după caz, se asigură că sunt îndeplinite cerințele minime obligatorii pentru selectarea proiectelor, așa cum sunt acestea prevăzute la art. 73 alin. (2) din Regulamentul (UE) 2021/1060, cu modificările și completările ulterioare.

(15) Urmare a verificării îndeplinirii condițiilor de eligibilitate, autoritatea de management/organismul intermediar, după caz, va emite decizia de aprobare a finanțării, respectiv decizia de respingere a finanțării.

(16) Pentru proiectele selectate, în baza deciziei de aprobare a finanțării autoritatea de management/organismul intermediar, după caz, va proceda la încheierea contractului de finanțare/emiterea deciziei de finanțare, după caz.

(17) În cazul apelurilor de proiecte cu termen limită de depunere, durata totală până la semnarea contractului de finanțare sau emiterea deciziei de finanțare nu poate depăși 180 zile de la închiderea apelului de proiecte.

(18) În cazul apelurilor de proiecte cu depunere continuă fără termen limită de depunere, durata totală de la depunerea cererii de finanțare până la semnarea contractului de finanțare sau emiterea deciziei de finanțare nu poate depăși 150 zile de la depunerea cererii de finanțare.

(19) Depășirea termenului de contractare este responsabilitatea exclusivă a autorității de management/organismului intermediar, după caz.

(20) În cazuri excepționale și pentru motive independente de solicitant, lider de parteneriat și parteneri, după caz, la solicitarea acestora, **procesul de contractare** poate fi suspendat, sub condiția ca perioada de suspendare să nu afecteze proiectul, astfel încât să se asigure implementarea acestuia în condiții optime, în conformitate cu cererea de finanțare și cu încadrare în perioada de programare. Perioadele de suspendare nu pot depăși 45 de zile calendaristice.

(21) În condițiile aplicării prevederilor art. 3 alin. (10), verificarea îndeplinirii condițiilor de eligibilitate se realizează potrivit procedurilor operaționale și a regulilor din sistemul informatic MySMIS2014/SMIS2014+, pe baza informațiilor și documentelor încărcate de solicitantt/lider de parteneriat și parteneri, după caz, în aplicația informatică.

**Art. 12 -** (1) Autoritatea de management/organismul intermediar, după caz, emite decizia de respingere a finanțării, conform procedurilor proprii, în etapa de contractare, cu menționarea motivelor de respingere, dacă intervine cel puțin una dintre următoarele situații:

a) solicitantul nu face dovada că cele declarate prin declarația unică sunt conforme cu realitatea și corespund cerințelor din Ghidul Solicitantului;

b) solicitantul nu răspunde în termenele prevăzute la art. 11 alin. (11) și/sau alin. (12), cu excepția situației de încheiere a contractului cu clauza suspensivă de reziliere reglementată la art. 6 alin (7).

(2) Decizia de respingere a finanțării se aduce la cunoștința solicitantului prin sistemul informatic MySMIS2021/SMIS2021+și va conține, cel puțin următoarele elemente:

- datele de identificare ale solicitantului și cererii de finanțare: titlu, cod unic SMIS;

- datele de identificare ale reprezentantului legal al solicitantului;

- conținutul deciziei de respingere sau de revocare;

- motivele de drept și de fapt ale respingerii proiectului;

- termenul de contestare și modalitatea de transmitere a contestației;

- organele împuternicite cu soluționarea contestației;

-semnătura reprezentantului legal/împuternicit al autorității de management/organismului intermediar, după caz.

(3) Împotriva deciziei de respingere a finanțării se poate formula contestație pe cale administrativă, la autoritatea de management/organismul intermediar, după caz, în termenul de 5 zile lucrătoare, calculat de la data de la primirii acesteia prin sistemul informatic MySMIS2021/SMIS2021+.

(4) Contestația trebuie să cuprindă:

- datele de identificare ale solicitantului și cererii de finanțare: titlu, cod unic SMIS;

- datele de identificare ale reprezentantului legal al solicitantului;

- conținutul contestației;

- motivele de fapt și de drept ale contestației;

- dovezile pe care se întemeiază, dacă este cazul;

- semnătura reprezentantului legal al solicitantului/persoanei împuternicite de către reprezentantul legal al solicitantului.

(5) Comitetul de soluționare a contestațiilor, numit prin decizie a conducătorului autorității de management/organismului intermediar, după caz, soluționează contestația, prin decizie motivată, în termen de 10 zile lucrătoare, calculat de la data înregistrării acesteia în sistemul informatic MySMIS2021/SMIS2021+.

(6) Împotriva soluției stabilite prin decizie de către Comitetul de soluționare a contestațiilor se poate formula plângere, în conformitate cu prevederile Legii nr. 554/2004, cu modificările și completările ulterioare.

**Art. 13 -** În cazul admiterii contestației ca rezultat al reverificării modului de îndeplinire a condițiilor de eligibilitate, autoritatea de management/organismul intermediar, după caz, procedează la emiterea deciziei de finanțare sau semnarea contractului de finanțare, având în vedere considerentele deciziei de soluționare a contestației.

**Capitolul VI – Contractul de finanțare/decizia de finanțare**

**Art. 14 -** (1) Contractul de finanțare/ decizia de finanțare, după caz, se generează de sistemul informatic MySMIS2021/SMIS2021+ și se semnează numai în format electronic de către reprezentantul legal/persoanele împuternicite ale autorității de management/organismului intermediar, după caz, și reprezentantul legal/persoanele împuternicite desemnate de solicitantul sau liderul de parteneriat în numele parteneriatului constituit.

(2) Modelul de contract de finanțare/decizie de finanțare se aprobă prin ordin al ministrului investițiilor și proiectelor europene.

(3) Planul de monitorizare a proiectului este parte integrantă a contractului de finanțare/ deciziei de finanțare, după caz, și cuprinde indicatorii de etapă stabiliți pentru perioada de implementare a proiectului pe baza cărora se monitorizează și se evaluează progresul implementării proiectului, precum și condițiile și documentele justificative pe baza cărora se evaluează și se probează atingerea acestora, în vederea atingerii indicatorilor de realizare și de rezultat prevăzuți în cererea finanțare și asumați în contractul de finanțare/decizia de finanțare, după caz.

(4) Planul de monitorizare include, de asemenea, valorile finale ale indicatorilor de realizare și de rezultat care trebuie atinse ca urmare a implementării proiectului, precum și valorile de bază și de referință ale acestora.

(5) Pe baza informațiilor incluse în cererea de finanțare și, dacă este cazul, a informațiilor suplimentare solicitate beneficiarului, autoritatea de management/organismul intermediar, după caz, verifică și validează indicatorii de etapă care vor prevăzuți în Planul de monitorizare a proiectului, în acord cu prevederile prezentei ordonanțe de urgență și ale instrucțiunilor și orientărilor metodologice emise de Ministerul Investițiilor și Proiectelor Europene, în termen de 15 de zile calendaristice de la data intrării în vigoare a prezentei ordonanțe de urgență, în aplicarea prevederilor referitoare la indicatorii de etapă.

(6) Indicatorii de etapă se corelează cu activitatea de bază declarată de beneficiar în cererea de finanțare. Primul indicator de etapă poate fi stabilit la un interval de minimum 3 luni, dar nu mai mult de 6 luni, calculat din prima zi de începere a implementării proiectului, așa cum este prevăzută în contractul de finanțare/decizia de finanțare, după caz.

(7) Prin excepție de la prevederile alin. (6), dacă data de începere a implementării proiectului este anterioară datei de semnare a contractului de finanțare/deciziei de finanțare, după caz, primul indicator de etapă va fi raportat la data semnării contractului de finanțare sau a emiterii deciziei de finanțare, după caz.

(8) În cazul proiectelor de investiții publice, indicatorii de etapă se raportează atât la stadiul pregătirii și derulării procedurilor de achiziții, cât și la progresul execuției lucrărilor, aferente activității de bază.

(9) În intervalul dintre doi indicatori de etapă consecutivi, autoritatea de management/organismul intermediar, după caz, va monitoriza proiectul în cauză pe baza rapoartelor de progres și a vizitelor de monitorizare, putând utiliza un sistem specific de repere intermediare și alte instrumente care să permită evaluarea permanentă a evoluției progresului implementării proiectului și posibile abateri de la graficul de implementare sau de natură să afecteze atingerea indicatorilor de realizare și de rezultat,

(10) Indicatorii de etapă fac obiectul monitorizării de către autoritatea de management/organismul intermediar, după caz, iar nerealizarea acestora poate conduce la aplicarea unui mecanism de rețineri financiare, prin decizia autorității de management, așa cum este prevăzut de prezenta ordonanță de urgență și în contractul de finanțare/decizia de finanțare, după caz.

(11) Contractul de finanțare/decizia de finanțare, după caz, include măsurile și reținerile financiare pe care le poate aplica autoritatea de management/organismul intermediar, după caz, pentru întârzieri și/sau nerealizări din motive imputabile solicitantului și/sau partenerilor în atingerea indicatorilor de etapă prevăzuți în Planul de monitorizare, parte a contractului de finanțare/deciziei de finanțare, după caz. Măsurile și reținerile financiare pentru neîndeplinirea indicatorilor de etapă se vor aplica gradual.

(12) În termen de 5 zile lucrătoare de la termenul prevăzut pentru un indicator de etapă, beneficiarul va încărca documentele justificative care probează îndeplinirea acestuia, iar autoritatea de management/organismul intermediar, după caz, verifică și confirmă îndeplinirea sau, după caz, neîndeplinirea acestuia în termen de 5 zile lucrătoare de la data la care documentele trebuiau încărcate de către beneficiar. Pentru confirmarea îndeplinirii indicatorului de etapă, autoritatea de management/organismul intermediar, după caz, poate solicita clarificări sau iniția o vizită de monitorizare, caz în care se suspendă curgerea termenului de validare.

(13) Prin sistemul informatic MySMIS2021/SMIS2021+ se emit atenționări automate către beneficiar și autoritatea de management/organismul intermediar, după caz, înainte cu cel puțin 10 zile calendaristice termenului prevăzut la alin. (12).

(14) Prin sistemul informatic MySMIS2021/SMIS2021+ se notifică beneficiarul și autoritatea de management/organismul intermediar, după caz, cu privire la respectarea termenului stabilit, a documentelor justificative aferente unui indicator de etapă.

(15) În cazul nerespectării termenului prevăzut la alin. (12), prin sistemul informatic MySMIS 2021/SMIS 2021+ se blochează încărcarea documentelor. Ulterior, beneficiarul poate solicita, motivat, autorității de management/organismului intermediar, după caz, deblocarea aplicației și încărcarea documentelor justificative care probează realizarea indicatorului de etapă.

(16) În situația îndeplinirii cu întârziere a unui indicator de etapă, beneficiarul poate face dovada îndeplinirii acestuia, ulterior, și prin rapoartele de progres sau cu ocazia vizitelor de monitorizare, iar autoritatea de management/organismul intermediar, după caz, înregistrează în sistemul informatic MySMIS2021/SMIS2021+ îndeplinirea cu întârziere a unui indicator de etapă.

(17) În cazul neîndeplinirii unui indicator de etapă, autoritatea de management/organismul intermediar, după caz, identifică și stabilește împreună cu beneficiarul posibile măsuri de remediere și urmărește atingerea indicatorilor de etapă prin activitățile curente de monitorizare, respectiv activități consolidate de monitorizare, în funcție de riscurile identificate.

(18) Neîndeplinirea unui indicator de etapă și reținerile pe care le poate aplica autoritatea de management/organismul intermediar, după caz, nu au natura și implicațiile unei nereguli sau unei fraude, așa cum este aceasta definită de Ordonanța de urgență a Guvernului nr. 66/2011, aprobată cu modificări şi completări prin Legea nr. 142/2012, cu modificările și completările ulterioare.

(19) Cu excepția primului indicator de etapă, în cazul neîndeplinirii celorlalți indicatori de etapă la termen, autoritatea de management/organismul intermediar, după caz, **poate** reține din fiecare cerere de plată sau cerere de rambursare alta decât cererea de rambursare aferentă unei cereri de plată, care va fi depusă după data la care trebuia îndeplinit respectivul indicator de etapă, un procent de 5% din valoarea asistenței financiare nerambursabile eligibile a respectivei cereri. Suma autorizată la plată va fi calculată ca diferență dintre valoarea asistenței financiare nerambursabile eligibile aferentă cererii și suma reținută pentru neîndeplinirea indicatorului de etapă. În cazul proiectelor de investiții publice implementate de Ministerul Transporturilor și Infrastructurii, reținerea se poate aplica și pentru deschiderile de credite bugetare și transferuri de disponibil efectuate de ordonatorul principal de credite cu rol de autoritatea de management din cadrul Ministerului Transporturilor și Infrastructurii și beneficiarii Programului de Transport.

(20) La fiecare indicator de etapă consecutiv nerealizat, autoritatea de management/organismul intermediar, după caz, **poate** majora procentul de reținere cu câte 5 puncte procentuale, până la finalul perioadei de implementare. În cazul în care procentul majorat este mai mare sau egal cu 20%, autoritatea de management/organismul intermediar, după caz, poate proceda la rezilierea contractului de finanțare/deciziei de finanțare, conform prevederilor capitolului IX – Decizia de reziliere de contractului de finantare din Ordonanța de urgență a Guvernului nr. 133/2021.

(21) Reținerile aplicate cererilor de plată și cererilor de rambursare pot fi incluse în următoarea cerere de rambursare și autorizate la plată de către autoritatea de management/organismul intermediar, după caz, în condițiile realizării tuturor indicatori de etapă care au fost considerați ca fiind neîndepliniți anterior, inclusiv a ultimului indicator de etapă. În caz contrar, reținerile capătă caracter definitiv și se vor deduce în mod automat din valoarea nerambursabilă acordată în cadrul contractului de finanțare/deciziei de finanțare, după caz, și sumele respective nu vor putea fi autorizate la plată, cheltuielile asociate acestora rămânând în sarcina definitivă a beneficiarului.

(22) Reținerile cu caracter definitiv conduc la creșterea contribuției beneficiarului, acesta fiind obligat să o asigure cofinanțarea din surse proprii sau alte surse legal constituite.

(23) Reținerile financiare se operează prin aplicația informatică MySMIS2021/SMIS2021+.

(24) În cazul nerealizării indicatorilor de etapă din primul an de implementare în decurs de 6 luni de la finalizarea primului an de implementare, autoritatea de management/organismul intermediar, după caz, poate proceda la rezilierea contractului de finanțare/deciziei de finanțare și recuperarea sumelor deja plătite beneficiarului.

(25) Fondurile rămase disponibile după aplicarea reținerilor financiare rămase definitive se realocă prin grija autorității de management pentru proiectele aflate în rezervă sau pentru alte priorități sau către alte acțiuni în cadrul aceleiași priorități, cu respectarea prevederilor art. 15 alin. (2) din din Ordonanța de urgență a Guvernului nr. 133/2021.

(26) Autoritatea de management/organismul intermediar, după caz, are obligația de a monitoriza și sprijini beneficiarul pentru a identifica soluții adecvate pentru îndeplinirea indicatorilor de etapă și pentru buna implementare a proiectelor care fac obiectul contractului de finanțare sau deciziei de finanțare, după caz.

(27) Planul de monitorizare al proiectului poate face obiectul unor modificări la contractul de finanțare/decizia de finanțare, prin notificare de către beneficiar cu obligația autorității de management/organsimului intermediar de a răspunde la notificare în termen de cel mult 10 zile de la data emiterii notificării, în ceea ce privește indicatorii de etapă și termenele de realizare a acestora, cu excepția proiectelor finanțate din Fondul social european plus pentru care modificarea este posibilă prin act adițional. În cazul suspendării implementării proiectului, termenele de suspendare se aplică corespunzător și în cazul Planului de monitorizare. În cazul prelungirii duratei de implementare a proiectului, pentru perioada de prelungire se vor actualiza condițiile și termenele stabilite pentru indicatorii de etapa specifici, fără a fi posibilă modificarea conținutului acestora, cu aplicarea mecanismului de retinere dacă este cazul și cu respectarea cerințelor aplicabile în etapa de contractare, descrise în prezenta ordonanță de urgență. Retinerile pot deveni definitive odată cu prelungirea duratei de modificare a contractului de finantare.

(28) Ministerul Investițiilor și Proiectelor Europene, prin structura responsabilă pentru programare și coordonare sistem, va evalua permanent riscul de dezangajare a fondurilor și, în funcție de concluziile acestei analize și a impactului asupra absorbției fondurilor, pentru autoritățile de management/organismul intermediar, care au optat să nu aplice mecanismul de rețineri prevăzut la alin (19)-(22) și care se află în situația dezangajării unor sume de bani în cursul unui an calendaristic ca urmare a unui management deficitar aplicat pentru fondurile externe nerambursabile care le-au fost date în gestiune, poate solicita, începând cu anul calendaristic următor, aplicarea sistemului de rețineri pentru nerealizarea indicatorilor de etapă din planurile de monitorizare a proiectelor;

(29) Valoarea eligibilă nerambursabilă a contractului de finanțare/deciziei de finanțare, după caz, se poate majora prin acte adiționale doar în situația unor circumstanțe de natură obiectivă, bine justificate, care nu au depins de acțiunea/inacțiunea părților contractului de finanțare și care sunt reglementate prin acte normative, cu excepția Programului de Asistență Tehnică pentru care nu se aplică prevederile prezentului alineat.

**Art. 15** - (1) Părțile contractuale au dreptul, pe durata îndeplinirii contractului de finanțare/deciziei de finanțare, după caz, de a conveni modificări, prin act adiţional, încheiat în aceleaşi condiţii ca şi contractul de finanțare/decizia de finanțare.

(2) Prin excepție de la alin. (1), contractul de finanțare/decizia de finanțare poate fi modificat/ă de către autoritatea de management/organismul intermediar, după caz, unilateral, prin notificare, în următoarele situații:

1. modificări necesare determinate în principal de modificarea cadrului normativ aplicabil contractului de finanțare/deciziei de finanțare cu respectarea principiilor și regulilor Programului, în termen de 10 zile lucrătoare de la intrarea în vigoare a modificărilor aduse cadrului normativ;
2. în caz de dezangajare a fondurilor rămase neutilizate ca urmare a finalizării contractului/contractelor de achiziție din cadrul proiectului, în termen de 10 zile lucrătoare de la informarea de către beneficiar cu privire la sumele rămase neutilizare urmare a finalizării contractelor de achiziție și care nu vor face obiectul unor realocări în cadrul bugetului proiectului.

(3) Prin excepție de la alin (1), contractul de finanțare/decizia de finanțare poate fi modificat/ă de beneficiar printr-o **notificare, care nu face obiectul aprobării de către autoritatea de management/organismul intermediar**, după caz, cu respectarea condițiilor de eligibilitate stabilite prin Ghidul Solicitantului, în următoarele situații:

1. modificări apărute în legătură cu datele de identificare ale beneficiarului sau partenerilor, respectiv schimbarea denumirii, schimbarea adresei sediului beneficiarului;
2. schimbarea contului special deschis pentru Proiect;
3. înlocuirea reprezentantului legal;
4. modificări intervenite între subcategoriile și/sau între articolele de cheltuieli din cadrul aceleiași categorii de cheltuieli, fără modificarea bugetului aprobat pentru respectiva categorie de cheltuieli, cu respectarea conditionalităților stabilite prin Ghidul Solicitantului, cu excepția proiectelor finanțate din Fondul social european plus pentru care se aplică prevederile alin (6);
5. modificări intervenite în graficul de depunere a cererilor de prefinanţare/plată/rambursare a cheltuielilor cu respectarea conditionalităților stabilite prin Ghidul Solicitantului și Manualul Beneficiarului, cu exceptia acelor modificari care sunt rezultatul modificarii planului de monitorizare și pentru care se aplică prevederile alin (6).

(4) Netransmiterea notificării atrage după sine imposibilitatea modificării clauzelor contractului de finanțare.

(5) Modificările prevăzute la alin. (3) se aduc la cunoştinţa autoritații de management/organismului intermediar, după caz, în termen de 5 zile lucrătoare de la intrarea în vigoarea a modificărilor, sub sancţiunea inopozabilităţii acestora faţă de autoritatea de management/organismul intermediar, după caz.

(6) Prin excepție de la alin (1), contractul de finanțare/decizia de finanțare poate fi modificat prin Notificare, cu justificare adecvată și temeinică, adresată autorității de management/organismului intermediar, după caz, atunci când intervine una din următorele situații:

a) modificări intervenite în bugetul estimat al proiectului, în limita a 10% între categoriile de cheltuieli, cu condiția încadrării în limitele maxime prevăzute în Ghidul Solicitantului, în limitele finanțării nerambursabile și a indicatorilor de proiect după caz;

b) prelungirea duratei de implementare a proiectului înainte de expirarea acesteia, însoțită de documente justificative și pentru care necesară aprobarea scrisă a autorității de management/organismului intermediar, cu excepția proiectelor finanțate din Fondul social european plus pentru care este necesară încheierea unui act adițional;

c) modificarea secțiunii „Justificare” din cadrul Bugetului, in condițiile in care nu se modifica valoarea liniei bugetare;

d) înlocuirea sau introducerea de membri noi în echipa de implementare a proiectului, acolo unde este cazul;

e) înlocuirea managerului de proiect;

f) modificări ale planului de monitorizare al proiectului, în ceea ce privește indicatorii de etapă și termenele de realizare a acestora, cu excepția proiectelor finanțate din Fondul social european plus pentru care este necesară încheierea unui act adițional;

g) modificarea activităților previzionate și a graficului de implementare, dacă aceasta nu are impact asupra obiectului contractului, cuantumului finanțării nerambursabile și a indicatorilor de rezultat și dacă, suplimentar, în cazul proiectelor finanțate din Fondul social european plus nu are impact asupra planului de monitorizare**;**

h) îndreptarea unor erori materiale strecurate in cererea de finanțare;

i) corelarea de informații din cadrul secțiunilor cererii de finanțare;

j) modificarea planului de achiziții dacă aceasta nu are impact asupra obiectului contractului de finanțare/deciziei de finanțare, cuantumului finanțării nerambursabile și după caz a indicatorilor de rezultat ai proiectului, cu respectarea prevederilor legale privind procedurile de achiziție;

l) modificări ale cererii de finanțare, în scopul actualizării caracteristicilor tehnice pentru echipamentele şi dotările ce urmează a fi achiziţionate, fără a conduce la o diminuare a caracteristicilor tehnice, având în vedere progresul tehnologic înregistrat de la momentul scrierii cererii de finanţare şi până în momentul lansării procedurii de achiziţie, cu condiţia ca aceste modificări să nu afecteze bugetul proiectului, indicatorii, valoarea achiziţiei, perioada de implementare şi să respecte prevederile contractuale legale în vigoare.

(7) Notificarea prevăzută la alin. (6) intră în vigoare și produce efecte de la data transmiterii de către autoritatea de management/organismul intermediar a unei informări privind acceptarea notificării, în termen de 10 zile lucrătoare de la înregistrarea acesteia. În interiorul acestui termen pot fi solicitate clarificări de către autoritatea de management/organismul intermediar, după caz, care suspendă termenul de aprobare sau de respingere a Notificării, fără ca această perioadă de suspendare să depășească 5 zile lucrătoare

(8) Contractul de finanțare/decizia de finanțare nu se modifică în cazul respingerii Notificării de către autoritatea de management/organismului intermediar, după caz. Respingerea Notificării trebuie formulată expres, însoțită de motivele respingerii, în termenul prevăzut la alin. (6).

**Capitolul VII – Implementarea și monitorizarea proiectului**

**Art.16 –** (1)Beneficiarul este responsabil pentru implementarea proiectului în condițiile specificate în contractul de finanțare/decizia de finanțare, după caz.

(2) Autoritatea de management elaborează Manualul Beneficiarului, care include prevederi explicite, inclusiv etape, documente și orice informație necesară beneficiarului în relația cu autoritatea de management/organismul intermediar, după caz, inclusiv în ceea ce privește modificările contractuale, managementul financiar, monitorizare, verificarea, autorizarea și rambursarea cheltuielilor, atât pentru perioada de implementare, cât și pentru perioada de durabilitate. Manualul beneficiarului are caracterul unor orientări pentru beneficiari trebuie să fie disponibil beneficiarilor, cel târziu, înaintea semnării contractelor de finanțare, respectiv emiterii deciziei de finanțare.

(3) Autoritatea de management are obligația elaborării Manualului de identitate vizuală a programului care include informații privind obligațiile care revin beneficiarului pentru asigurarea publicității și finanțării acordate de Uniunea Europeană. Manualul de identitate vizuală trebuie să fie disponibil beneficiarilor anterior semnării contractelor de finanțare/emiterii deciziei de finanțare, după caz.

**Art.17 -** (1) Procesul de monitorizare se realizează pe baza contractului de finanțare/deciziei de finanțare, după caz, și a anexelor la acesta/aceasta, în condițiile prevederilor prezentei ordonanțe de urgență. Instrumentul principal utilizat în activitățile de monitorizare a proiectelor este reprezentant de Planul de monitorizare a proiectului, parte a contractului de finanțare/deciziei de finanțare, descris la art. 14.

(2) În procesul de monitorizare a proiectelor, se elaborează Raportul de progres și Raportul de vizită al căror conținut cadru este aprobat prin ordin al ministrului investițiilor și proiectelor europene.

(3) Procesul de monitorizare a proiectelor de către autoritatea de management/organismul intermediar, după caz, se realizează prin:

a) verificarea Rapoartelor de progres disponibile în aplicația informatică MySMIS2021/SMIS2021+ și verificarea oricăror alte documente definite prin proceduri, instrucțiuni, manuale, în scopul urmăririi progresului proiectelorși stadiul îndeplinirii indicatorilor de realizare și rezultat, a respectării planului de monitorizare a proiectului și a realizării indicatorilor de etapă din plan;

b) vizite de monitorizare care pot fi vizite la fața locului, speciale de tip ad-hoc, încrucișate și ex-post, vizite pe teren la beneficiarii proiectelor, atât în perioada de implementare, cât şi post-implementare, pe durata de durabilitate a contractului de finanțare/deciziei de finanțare;

c) urmărirea și validarea îndeplinirii indicatorilor de etapă din planul de monitorizare a proiectului și, pe baza documentelor justificative transmise de beneficiar, inclusiv a informațiilor și documentelor care însoțesc Raportul de progres și a constatărilor autorității de management/organismului intermediar în urma vizitelor de monitorizare;

d) analizarea stadiului implementării proiectelor în vederea modificării, suspendării, rezilierii, rezoluțiunii contractului de finanțare/deciziei de finanțare, după caz, conform prevederilor contractuale.

(4) Autoritatea de management/organismul intermediar, după caz, prin activitățile de monitorizare este responsabilă de validarea realizării sau nerealizării indicatorilor de etapă prevăzuți în planul de monitorizare a proiectului, de stabilire împreună cu beneficiarul a unui plan de acțiuni pentru atingerea indicatorului de etapă nerealizat și monitorizarea aplicării respectivului plan, de aplicarea mecanismului corectiv în cazul nerealizării indicatorului de etapă și de validare a mecanismului de restituire a reținerilor descrise la art. 14 alin (20) – (28) din prezenta ordonanță de urgență.

(5) Raportul de progres se generează prin sistemul informatic MySMIS2021/SMIS2021 de către beneficiar și se transmite trimestrial în 30 de zile de la finalizarea trimestrului de raportare. Autoritatea de management/organismul intermediar, după caz, poate decide să declare neeligibile cheltuielile aferente trimestrului solicitate la rambursare în cazul nerespectării termenului de depunere a raportului. În situația proiectelor finanțate prin FSE+, primul Raport de progres se va depune în termen de 4 luni de la începutul implementării proiectului.

(6) Raportul de vizită se elaborează de autoritatea de management/organismul intermediar, după caz, prin sistemul informatic MySMIS2021/SMIS2021, în conformitate cu prevederile procedurilor operaționale și se generează în termen de 10 zile lucrătoare de la vizita la fața locului.

**Art. 18 -** (1) În cadrul activităților de monitorizare, pentru proiectele de investiții publice, autoritatea de management/organismul intermediar, după caz, are obligația să prevadă clauze în contractele de finanțare/deciziile de finanțare prin care beneficiarul finanțării se obligă să prevadă la rândul său clauze în contractele de achiziție aferente activității de bază, conform cărora contractorii și subcontractorii constituie și mențin la zi documentația privind execuţia lucrărilor, aferenta cărții tehnice a construcției, conform prevederilor Legii nr. 10/1995 privind calitatea în construcţii, republicată, cu modificarile si completarile ulterioare, și prin care sunt obligați să pună la dispoziția beneficiarului orice documente și/sau informații necesare pentru verificarea modului de implementare a contractului de achiziție.

(2) Pentru proiectele de investiții publice care prevăd achiziții de lucrări, beneficiarii și/sau contractorii/subcontractorii, transmit autorităților de management/organismelor intermediare, după caz, informații lunare, în termen de 15 zile de la finalizarea lunii, pe toata durata de execuție a contractelor de achiziție de lucrări, prin sistemul informatic al fondurilor MySMIS2021/SMIS2021+ care va genera rapoarte privind stadiul fizic și valoric realizat, comparativ cu cel programat, curba S a evoluției financiare și progresul fizic, în corelare cu graficele fizice și valorice de execuție a lucrărilor actualizate.

(3) În situația în care au fost încheiate contracte de achiziție, inclusiv de achiziție publică la data intrării în vigoare a prezentei ordonanțe de urgență, beneficiarii finanțărilor încheie acte adiționale la contractele de achiziție pentru a asigura implementarea prevederilor alin. (1) și alin (2) de mai sus.

**Capitolul VIII – Autorizarea și plata cheltuielilor**

**Art.19 -** (1) Eligibilitatea cheltuielilor aferente implementării unui proiect se verifică de către autoritatea de management/organismul intermediar, după caz, iar plățile se efectuează numai dacă sunt îndeplinite cumulativ condițiile de eligibilitate prevăzute în Hotărârea Guvernului nr. 873/2022 pentru stabilirea cadrului legal privind eligibilitatea cheltuielilor efectuate de beneficiari în cadrul proiectelor finanțate în perioada de programare 2021—2027 prin Fondul european de dezvoltare regională, Fondul social european Plus, Fondul de coeziune și Fondul pentru o tranziție justă, în termenele prevăzute în Ordonanţa de urgenţă nr. 133/2021. Aceste termene sunt respectate pentru toate etapele proceselor de verificare și autorizare realizate la nivelul organismului intermediar și al autorității de management.

(2) În vederea autorizării plăților, autoritatea de management/organismul intermediar, după caz, se asigură că respectiva cheltuială se încadrează în limitele bugetului categoriei de cheltuiala din care se efectuează plata.

(3) Autoritatea de management/organismul intermediar, după caz, are obligația de a verifica și confirma, după caz, îndeplinirea indicatorului de etapă, în condițiile prevăzute la art. 14.

(4) În situația programelor în care autoritatea de management a delegat funcții privind verificarea cheltuielilor, organismele intermediare propun autorizarea cheltuielilor către autoritățile de management prin emiterea unui aviz care se transmite autorității de management, în termen de 15 zile lucrătoare de la data la care s-a depus cererea de prefinanțare, cererea de plată sau de rambursare. În acest caz, autoritatea de management are la dispoziție un termen de 5 zile lucrătoare pentru autorizarea cheltuielilor, calculat de la data transmiterii de către organismul intermediar a propunerii de autorizare, pentru a realiza verificări, pe bază de eșantion stabilit în funcție de riscul cheltuielilor propuse la autorizare. Prin intermediul sistemului informatic MySMIS 2021/SMIS 2021+, beneficiarul este informat cu privire la avizele și fazele specifice verificării și autorizării cheltuielilor pentru cererea de prefinațare, cererea de plată sau cererea de rambursare, după caz**.**

(5) Verificarea și autorizarea cheltuielilor aferente proiectelor de investiții publice se poate realiza de autoritatea de management/organismul intermediar, după caz, pe bază de eșantion de cheltuieli, stabilit în funcție de risc, din articolele de deviz care sunt parte din situațiile de lucrări ce însoțesc facturile prezentate în vederea autorizării;

(6) Autoritatea de management/organismul intermediar, după caz, comunică prin aplicația informatică MySMIS2021/SMIS2021 beneficiarului autorizarea de cheltuielii în termen de 1 zi lucrătoare de la data autorizării, printr-o Notificare care va cuprinde:

a) suma autorizată la plată;

b) sume care au făcut obiectul reducerilor procentuale/corecțiilor financiare/deducerilor financiare/reținerilor după caz, inclusiv a celor reglementate de prezenta ordonanță de urgență și motivele pentru care nu au fost autorizate.

**Art. 20 -** În situația în care, în procesul de verificare pe bază de eșantion, se constată nereguli, autoritatea de management, va proceda la aplicarea mecanismelor de recuperare specifice prevăzute de Ordonanța de urgență a Guvernului nr. 66/2011, aprobată cu modificări și completări prin Legea nr. 142/2012, cu modificările și completările ulterioare, începând cu următoarele avize emise de organismele intermediare până la recuperarea integrală a valorii neregulilor și / sau poate revizui funcțiile delegate organismului intermediar.

**Art. 21 -** (1) Plata cererilor de prefinanțare, a cererilor plată și a cererilor de rambursare are loc numai după autorizarea cheltuielilor în condițiile prevăzute în Ordonanța de urgență a Guvernului 133/2021, în condițiile prevăzute de prezenta ordonanță de urgență, precum și a procedurilor operaționale ale autorităților de management;

(2) Autoritatea de management/organismul intermediar, după caz, informează beneficiarul, prin aplicația informatică MySMIS2021/SMIS2021, cu privire la efectuarea plății în termen de 1 zi lucrătoare de la data efectuării plății.

**Capitolul IX – Interogarea bazelor de date. Atribuții și responsabilități.**

**Art. 22** - In vederea exercitării atribuțiilor de management, verificare, control si audit, de către Ministerului Investițiilor și Proiectelor Europene, autoritățile de management, Autoritatea de Certificare și Plata, Autoritatea de Audit, denumite în continuare generic “autorități implicate în gestionarea fondurilor europene”, sistemul informatic MySMIS2021/SMIS2021 se va interoperabiliza cu sistemele, bazele de date sau registrele administrate de către autoritățile și institutiile publice mentionate în Anexa 1 la prezenta ordonanță de urgență, în conformitate cu prevederile legii 242/2022 privind schimbul de date între sisteme informatice și crearea Platformei naționale de interoperabilitate.

**Art. 23** - Pană la interoperabilizarea sistemului informatic MySMIS2021/SMIS2021 cu sistemele, bazele de date sau registrele administrate de către autoritățile sau institutiile publice prevazute în Anexa 1 la prezenta ordonanță de urgență, respectivele autorități sau institutii publice vor asigura pentru utilizatorii autoritatilor implicate în gestionarea fondurilor europene accesul la respectivele sisteme, date sau registre, inclusiv prin interogarea sistemelor, bazelor de date și după caz, a registrelor.

**Art. 24** - (1) În aplicarea prevederilor art. 23, autoritatile sau institutiile publice menționate în anexa 1 la prezenta ordonanță de urgență care dețin sistemele, bazele de date sau registrele menționate în anexa 1 la prezenta ordonanță de urgență au obligația de a asigura accesul la aceste date pentru toate autoritățile implicate în gestionarea fondurilor europene, în baza unor acorduri bilaterale care se vor încheia în termen de 30 de zile de la intrarea în vigoare a prezentei ordonanțe de urgență.

**(2)** - În termen de 30 de zile de la data intrării în vigoare a prezentei ordonanțe de urgență, conducătorii instituțiilor prevăzute la alin.(1) emit normele de acces la sistemele, bazele date sau registrele proprii.

**Art. 25.** – (1) În aplicarea art. 24, acordurile bilaterale în vederea interogării sistemelor, bazelor de date, registrelor se încheie între Ministerul Investițiilor și Proiectelor Europene și autoritățile/instituțiile publice prevăzute în Anexa 1 la prezenta ordonanță de urgență pentru toate autoritățile implicate în gestionarea fondurilor europene.

(2) Ministerul Investițiilor și Proiectelor Europene emite aviz de interogare a sistemelor, bazelor de date și/sau registrelor pentru toate autoritățile implicate în gestionarea fondurilor europene, la solicitarea acestora, care dau dreptul de interogare cu respectarea prevederilor legale în vigoare privind protecția datelor cu caracter personal.

**Capitolul X - Costuri simplificate**

**Art. 26** – (1)În vederea simplificării procesului de verificare a cheltuielilor și în scopul diminuării sarcinii administrative asupra beneficiarilor și a autorităților de management/organismelor intermediare, după caz, în aplicarea prevederilor Comunicării Comisiei 2021/c200/01 - orientări privind utilizarea opțiunilor simplificate în materie de costuri, autoritățile de management/organismele intermediare, după caz, utilizează opțiunile de costuri simplificate, în conformitate cu prevederile Regulamentului UE 2021/1060, cu modificările și completările ulterioare.

(2) Pentru proiectele al căror cost total nu depășește 200.000 EUR se utilizează costurile simplificate, cu excepția proiectelor pentru care sprijinul constituie ajutor de stat sau a celor pentru care nu este posibilă aplicarea metodelor privind costurile simplificate reglementate de regulamentele europene în vigoare din motive bine justificate.

(3) Pentru proiectele al căror cost total depășește 200.000 EUR, autoritatea de management efectuează analize în vederea utilizării costurilor simplificate.

(4) Costurile simplificate se pot utiliza atunci rezultatul analizelor reflectă  una sau mai multe din următoarele situații:

a) costurile reale sunt dificil de verificat, cu multe documente justificative pentru sume mici cu un impact singular redus sau inexistent asupra realizărilor estimate ale proiectelor sau cu procedee de repartizare complexe;

b) proiectele aparțin unui cadru standard, respectiv sunt proiecte tip;

c) există deja metode privind opțiunile simplificate în materie de costuri pentru tipuri similare de proiecte și de beneficiari în cadrul unei scheme finanțate la nivel național sau în cadrul unui alt instrument al UE;

d) sunt disponibile date fiabile privind execuția financiară și cantitativă a operațiunilor.

(5) În conformitate cu art. 54 lit. (a) și (c) din Regulamentul UE 2021/1060, cu modificările și completările ulterioare, autoritățile de management/organismele intermediare, după caz, vor calcula costurile indirecte prin aplicarea unei rate forfetare la costurile directe eligibile.

(6) Prin excepție de la prevederile alin. (5), autoritățile de management/organismele intermediare, după caz, pot calcula costurile indirecte prin aplicarea unei rate forfetare la costurile directe cu personalul eligibile pentru proiectele care presupun cheltuieli cu personalul semnificative, în conformitate cu art. 54 lit. (b) din Regulamentul UE 2021/1060 al Parlamentului European și al Consiliului din 24 iunie 2021, cu modificările și completările ulterioare,.

**(**7) Costurile directe reprezintă acele cheltuieli eligibile care sunt direct legate de punerea în aplicare a investiției sau a proiectului și pentru care poate fi demonstrată legătura directă cu respectiva investiție sau proiect individual.

(8) Pentru proiectele de investiții publice, costurile directe vor fi costurile incluse în capitolele 1, 2, 4, 6 și în subcapitolele 5.1 5.3 din devizul general, prevăzute de Hotărârea Guvernului nr. 907/2016, cu modificările și completările ulterioare.

(9) Pentru alte tipuri de proiecte decât cele prevăzute la alin. (8), autoritățile de management au obligația evidențierii în Ghidul Solicitantului a tuturor tipurilor de cheltuieli care se încadrează în categoria costurilor directe.

(10) Costurile indirecte sunt toate acele cheltuieli care nu se încadrează în categoria costurilor directe.

(11) Autoritățile de management au obligația includerii în Ghidul Solicitantului a definițiilor prevăzute la alin. (7), (8) și (10)

(12) Lista categoriilor de cheltuieli directe și indirecte pentru aplicarea costurilor simplificate se aproba prin Hotărâre de Guvern în 30 de zile de la intrarea în vigoare a prezentei ordonanțe de urgență.

**Capitolul XI - Dispoziții finale și tranzitorii**

**Art. 27 –** (1)Beneficiarul, pentru asigurarea finanțării cheltuielilor necesare implementării proiectului, precum și pentru asigurarea durabilității, poate constitui garanții în favoarea unei instituții de credit, sub forma instituirii unei ipoteci asupra activelor fixe care fac obiectul contractului de finanțare / deciziei de finanțare.

(2) Beneficiarul este obligat să transmită autorității de management/organismului intermediar, după caz, o copie a contractului de credit și ipotecă în termen de 10 zile lucrătoare de la semnarea acestuia. În cazul imobilelor, aceasta va fi însoțită de raportul de evaluare a imobilului finanțat pe baza contractului de finanțare/deciziei de finanțare, realizat de către un evaluator independent autorizat ANEVAR.

(3) Nu sunt supuse executării silite bunurile care fac obiectul garanției prevăzută la alin. (1) până la expirarea perioadei de durabilitate a proiectului prevăzută în contractul de finanțare.

**Art. 28 -** (1) Ordonatorii de credite/reprezentanții legali ai solicitantului și ai partenerilor, după caz, au obligația de a semna cu semnătură electronică calificată și pot transmite în format electronic toate documentele care stau la baza parcurgerii celor patru faze ale execuției bugetare a cheltuielilor, respectiv: angajarea, lichidarea, ordonanțarea și plata cheltuielilor.

(2) Ordonatorii de credite care aplică prevederile alin. (1) stabilesc prin proceduri proprii documentele care vor fi semnate cu semnătură electronică calificată, circuitul acestora, persoanele împuternicite să efectueze operațiunile respective, precum și modalitatea de arhivare, în condițiile legii.

**Art. 29 -** (1) Schimbul de informații între autoritatea de management/organismul intermediar, după caz, și beneficiar are loc electronic prin utilizarea sistemului informatic MySMIS2021/SMIS2021+

(2) În mod excepțional, schimbul de informații între autoritatea de management/organismul intermediar, după caz, și beneficiar poate avea loc pe suport de hârtie, în eventualitatea unui caz de forță majoră, a funcționării defectuoase a sistemului informatic MySMIS2021/SMIS2021+ sau a întreruperii legăturii cu acesta pentru o perioadă care depășește o zi lucrătoare în ultima săptămână înainte de termenul limită obligatoriu pentru transmiterea prin sistemul informatic a documentelor reglementate de prezenta ordonanță de urgență sau timp de 5 zile lucrătoare consecutive în alte perioade.

(3) Atunci când sistemul informatic funcționează din nou în mod corespunzător, când este restabilită legătura cu sistemul respectiv sau când situația de forță majoră încetează, partea în cauză introduce de îndată în SMIS2021/MySMIS2021 informațiile deja transmise pe suport hârtie.

**Art. 30 -** (1) Începând cu perioada de programare 2021-2027, autoritatea de management/organismul intermediar, după caz nu mai pot impune condiții de eligibilitate prin Ghidul Solicitantului referitoare la obligația solicitanților de a încheia contracte de achiziție publică ulterior încheierii contractului de finanțare/emiterii deciziei de finanțare, cu excepția situațiilor în care apelul de proiecte necesită aplicarea unor scheme de ajutor de stat, cu respectarea art. 63 alin (6) din Regulementul (UE) 2021/1060 al Parlamentului European și al Consiliului din 24 iunie 2021, cu modificările și completările ulterioare.

(2) Cheltuielile sunt eligibile dacă au fost suportate de beneficiar ulterior datei de 01 ianuarie 2021, în conformitate cu art. 63 alin. (2) din Regulamentul (UE) 2021/1060 al Parlamentului European și al Consiliului din 24 iunie 2021, cu modificările și completările ulterioare.

**Art. 31 -** (1) Toate prevederile prezentei ordonanțe de urgență care fac referire la autoritatea de management se vor aplica și în cazul organismului intermediar, în limita funcțiilor delegate de autoritatea de management, în baza acordului de delegare.

(2) Autoritatea de management/organismul intermediar poate asigura resursele necesare prin angajarea de experți în afara organigramei, pe baza unor acorduri cadru sau contracte de servicii, contracte individuale de muncă sau prin alte modalități permise de lege care nu afectează descrierea sistemelor de management si control pentru activitățile specifice de evaluare tehnică și financiară și selecție a proiectelor și, după caz, pentru activitățile de monitorizare, verificare, autorizare și plată de cheltuieli precum și pentru alte categorii de activități justificate cu aprobarea conducătorului instituției sau a ordonatorului de credite. Cheltuielile cu experții în afara organigramei sau pe baza unor acorduri cadru sau contracte de servicii, sunt cheltuieli eligibile din fonduri externe nerambursabile, dacă sunt realizate conform prevederilor legale în vigoare.

**Art. 32 -** (1) Sistemul informatic MySMIS2021/SMIS2021+ este dezvoltat și operaționalizat în baza prevederilor prezentei ordonanțe de urgență. Sistemul informatic MySMIS2021/SMIS2021+ asigură modalitatea de desfășurare a procesului de verificare administrativă, evaluare tehnico-financiară, contractare, implementare și monitorizare, verificare și autorizare cheltuieli și plată, comunicare stabilită prin prezenta ordonanță de urgență.

(2) Prin excepție, în condițiile art. 3, alin (10), până la operaționalizarea sistemului informatic MySMIS2021/SMIS2021+ in sensul prevederilor de mai sus, autoritatea de management/organismul intermediar, după caz, va asigura derularea proceselor reglementate de prezenta ordonanță de urgență conform funcțiilor existente la nivelul sistemului informatic MySMIS2014/SMIS2014+ și vor adapta procedurile operaționale, în mod corespunzător.

(3) În condițiile aplicării prevederilor art. 3 alin (10), sistemul informatic MySMIS2014/SMIS2014+ se adaptaează și actualizează în mod corespunzător.

(4) Structura de specialitate din cadrul MIPE cu atribuții de programare și coordonare sistem elaborează ghiduri, metodologii, consiliază autoritățile de management/organismele intermediare și emite instrucțiuni și orientări metodologice pentru ducerea la îndeplinire a prevederilor prezentei ordonanțe de urgență.

(5) Instrucțiunile și Orientările metodologice emise de structura prevăzută la alin. (4) sunt obligatorii pentru autoritățile de management și organismele intermediare și alte autorități implicate în gestionarea fondurilor europene” și au drept scop îmbunătățirea accesului beneficiarilor la fondurile europene, precum și consolidarea sistemelor de management și control care stau la baza implementării programelor aflate sub incidența prevederilor prezentei ordonanțe de urgență.

**Art. 34 -** (1)Autoritățile de management ale programelor emit instrucțiuni în limita funcțiilor pe care le exercită conform prevederilor Regulamentelor Europene și cu respectarea prevederilor legale la nivel național care sunt obligatorii pentru beneficiarii de fonduri externe nerambursabile;

(2) Autoritățile de management/organismelor intermediare sunt obligate să prevadă în contractele de finanțare/deciziile de finanțare, după caz, clauze prin care beneficiarii au obligația de a respecta prevederile legale în vigoare la nivel european și național și să pună în aplicare instrucțiunile emise de autoritățile de management cu respectarea prevederilor legale în vigoare.

**Art. 35** – (1) În termen de 10 zile lucrătoare de la data intrării în vigoare a prezentei ordonanțe de urgență se aprobă ordinul ministrului investițiilor și proiectelor europene, prevăzut la art. 4 alin. (1), art. 6 alin. (1) și (3), art. 7 alin. (1) și (3), art. 14 alin. (2) și art. 17 alin. (2).

(2) Prevederile prezentei ordonanțe de urgență nu se aplică proiectelor care vor fi etapizate și pentru care finanțarea a demarat în perioada de programare 2014 – 2020, urmând a fi finalizate în perioada de programare 2021 – 2027.

(3) Condițiile specifice de închidere a programelor operaționale din politica de coeziune 2014-2020, stabilirea categoriilor de proiecte etapizate /nefuncționale și/sau aflate în curs de sesizare la organele cu atribuții în domeniul neregulilor/fraudelor se vor stabili prin acte normative specifice.

(4) În termen de 180 zile de la intrarea în vigoare a prezentei ordonanțe de urgență se supune aprobării, prin lege, Codul Fondurilor Europene prin grija Ministerului Investițiilor și Proiectelor Europene.

**PRIM MINISTRU**

**NICOLAE IONEL CIUCĂ**

ANEXA NR. 1 - INTEROPERABILITATE

Lista sistemelor, bazelor de date sau registrelor necesare a fi accesate de către *autoritățile implicate în gestionarea fondurilor europene* pentru îndeplinirea atribuțiilor de management, verificare, control și audit:

1. Sistemul național de evidență a persoanelor prevăzut în Ordonanța de urgență a Guvernului nr. 97/2005 privind evidența, domiciliul, reședința și actele de identitate ale cetățenilor români, republicată, cu modificările și completările ulterioare, Cazierul judiciar - ROCRIS, Registrul național de evidență a permiselor de conducere și a vehiculelor înmatriculate, prevăzut în Ordonanța de urgență a Guvernului nr. 195/2002 privind circulația pe drumurile publice, republicată, cu modificările și completările ulterioare aflate în responsabilitatea Ministerului Afacerilor Interne,
2. Sistemul PATRIMVEN, Situații financiare anuale, Certificate atestare fiscală, Cazier fiscal, Calitatea de plătitor TVA, Sistemul Național privind factura electronică e-Factura aflate în responsabilitatea Agenției Naționale de Administrare Fiscală,
3. Registrul central al comerțului, ținut de către Oficiul Național al Registrului Comerțului și registrele comerțului ținute de oficiile registrului comerțului organizate în fiecare județ și în municipiul București, prevăzute în Legea nr. 26/1990 privind registrul comerțului, republicată, cu modificările și completările ulterioare; Buletinul procedurilor de insolvență, prevăzut în Hotărârea Guvernului nr. 460/2005 privind conținutul, etapele, condițiile de finanțare, publicare și distribuire a Buletinului procedurilor de insolvență, cu modificările și completările ulterioare; Registrul beneficiarilor reali aflate în responsabilitatea Oficiului Național Registrul Comerțului,
4. Registrul insolvență UAT locale, Registrul situațiilor de criză UAT locale aflate în responsabilitatea Ministerului Finanțelor,
5. Registrul Național ONG, Registrul Național de Publicitate Mobiliară, prevăzut de Legea nr. 297/2018 privind publicitatea mobiliară, republicată aflate în responsabilitatea Ministerului Justiției,
6. Sistemul PREVENT aflat în gestiunea Agenția Națională de Integritate,
7. Platforma software centralizată pentru identificare digitala - PSCID, Registrul furnizorilor acreditați pentru emitere certificate calificate, Registrul Național al instituțiilor publice din Romania, Sistemul electronic de achiziții publice – SEAP aflate în responsabilitatea Autorității pentru Digitalizarea României,
8. Registrul Diriginților de Șantier, autorizați de Inspectoratul de Stat în Construcții aflate în responsabilitatea Inspectoratului de Stat în Construcții,
9. Carvertical aflat în responsabilitatea Registrului Auto Român,
10. Registrul electronic autorizații auditori aflat în responsabilitatea Camerei Auditorilor Financiari din România,
11. Registrul public electronic al auditorilor financiari și firmelor de audit aflat în responsabilitatea Autoritatea pentru Supravegherea Publica a Activității de Audit Statutar,
12. Registrul Entități Autorizate aflat în responsabilitatea Autorității de Supraveghere Financiară,
13. Buletinele statistice de prețuri aflate în responsabilitatea Institutului Național de Statistică,
14. SIIIR, Registrul matricol unic, Registrul Educațional Integrat aflate în responsabilitatea Ministerului Educației,
15. Registru Brevete, Registru Mărci înregistrate, Registrul Desene și Modele înregistrate aflate în responsabilitatea Oficiului de Stat pentru Invenții și Mărci,
16. Sistemul integrat de cadastru și carte funciară, prevăzut în Legea nr. 7/1996, republicată, cu modificările și completările ulterioare; Registrul electronic național al nomenclaturilor stradale, prevăzut în Legea cadastrului și a publicității imobiliare nr. 7/1996, republicată, cu modificările și completările ulterioare aflate în responsabilitatea Autorității Naționale de Cadastru și Publicitate Imobiliară,
17. Registrul Ajutoarelor de Stat - REGAS aflat în responsabilitatea Consiliului Concurenței,
18. Registrul General de evidență a Salariaților – Revisal aflat în responsabilitatea Inspectoratului Teritorial de Muncă,
19. Registrul persoanelor care îndeplinesc condițiile pentru acordarea indemnizației de somaj, persoanelor în căutarea unui loc de munca, aflate în responsabilitatea Agenția Națională pentru Ocuparea Forței de Muncă,
20. Registrul electronic Național privind persoanele cu handicap aflat în responsabilitatea Ministerului Muncii și Protecției Sociale.